qundao/data-zh-poetry huggingface dataset:
咏惠山风景四首·其三
作者：周湛霖
朝代：清
体裁：七言律诗

楼台多少列西东，都在登临一望中。近吊忠魂精贯日，远怀让德著高风。词珍圣藻新亭建，响寂清钟古刹空。自此欲从何处去，雪泥踪迹笑飞鸿。
咏惠山风景四首·其二
作者：周湛霖
朝代：清
体裁：七言律诗

为因春尽强登山，高阁凌虚敞不关。一径曲通层布级，两峰矗立势连环。涛声飞向松杉里，人迹经从薜荔间。去去勿须争绝顶，倦飞应羡鸟知还。
咏惠山风景四首·其四
作者：周湛霖
朝代：清
体裁：七言律诗

访游名胜觉凄凉，园涉秦胡惜就荒。池水回环还恋旧，人峰卓立独流芳。古碑有字侵苔绿，老树无枝落日黄。最爱九龙形不改，携尊对饮兴疆长。
捉夫叹
作者：周源绪
朝代：清

干戈暗两皖，无地容犁锄。昨夜军帖下，大索临淮夫。定例役一兵，两夫随之趋。所以节兵力，为王执戈殳。奈何宽大恩，拳此豺虎躯。既非绿营选，又非闾左徒。魋髻应召募，杀人胆更粗。掳我子与女，鞭笞无完肤。天寒道路远，终夜闻啼呼。吁嗟汝良民，乃为奸民奴。世事日翻覆，尔其忍斯须。昨夜前队过，妇女载后车。怀中襁褓儿，涕泣牵母裾。白刃断儿手，鲜血淋路衢。何时王道平，群盗痛歼除。若辈一坑尽，普天得安居。
舟中闻贼兵陷清流北窜
作者：周源绪
朝代：清

吴楚苍无极，扁舟失所依。旌竿莽迢递，风水互乘违。屡陷清流险，空坚白下围。满腔悲愤意，无路达天扉。
挽左宗棠联
作者：周滋大
朝代：清
体裁：联

率湘中子弟，转战疆场，戎马久专征，悔我相从何太晚；扫海上烽烟，重持节钺，敦槃复修好，知公遗恨独无穷。
台人品茗
作者：周漪
朝代：清

寒榕垂荫日初晴，自泻供春蟹眼生。疑是闭门风雨候，竹梢露重瓦沟鸣。
拟古
作者：周炤
朝代：清

鸳鸯固友禽，鹦鹉亦珍鸟。屏栏与池塘，哀乐各昏晓。鹦鹉语鸳鸯，飞鸣何缭绕。情多恐不祥，怨重将毋扰。我闻太息之，衾裯正微渺。凄然欲向谁，彼姝矜窈窕。
次林文贞韵寄王玉映
作者：周炤
朝代：清

夫子南归后，永夜述名媛。生小贮金屋，弱龄弄玉砚。海桑失庐亩，竹素易钗钿。感尔瑶华赠，时时动纨扇。芰荷缀鸳翠，天真写素绚。咏絮谢女匹，织锦苏娘彦。侬是小家女，畏令仙人见。注目倚镜阁，因风寄方便。所恃一片心，的的托澄练。
闻外将归
作者：周炤
朝代：清

茶花梅蕊自纷飞，小圃身如坐翠微。不定阴晴天欲倦，何方燕雀晚知归。王孙岁岁怀芳草，侍女朝朝倚绣帏。见说画眉人且近，湘山如黛未应稀。
挽彭玉麟联
作者：周炳
朝代：清
体裁：联

伟绩建当年，洵无惭一介书生、三朝元老；忠魂招何处，要只在数椽茅屋、几树梅花。
挽曾国荃联
作者：周炳勋
朝代：清
体裁：联

惟大勇能杀人，惟至仁能生人，定乱救灾，半壁河山资再造；因同袍哭老成，因同气哭犹子，天寒星陨，两江父老失长城。
挽郭嵩焘联
作者：周炳枝
朝代：清
体裁：联

归隐名山，完亮节清声，养天地浩然正气；挺生当代，论文章经济，是衡湘杰出人才。
临肃五弟以雨后江亭远眺诗见示即次元韵
作者：周炳蔚
朝代：清

快磨浓墨写时晴，飞到鸾笺老眼明。廷尉山头新《世说》，史官柱下旧家声。北窗我愿师陶令，前席人当问贾生。闻道乡评高月旦，难容葛亮久躬耕。
与子憨上人溪上步月
作者：周焯
朝代：清

溪上余清景，宵来更不同。水天双月白，林屋一镫红。人境无尘想，缁流有素衷。未知莲社酒，果否许陶公。
秋日访子憨上人留宿精舍
作者：周焯
朝代：清

小别云林数载余，一舠重泊古僧居。携来紫蟹黄柑好，正是斜风细雨初。野圃四围秋寂寂，山斋一榻夜蘧蘧。寒星数点流萤小，犹似虚窗照读书。
越女祠
作者：周焯
朝代：清

人寿罕百年，五十倏焉至。至道了无闻，容鬓日凋瘁。柽老质易朽，松苍色弥翠。令德不克崇，年高反滋累。当及未衰时，晚节早自励。
发渝州
作者：周煌
朝代：清

朅来桑下亦淹留，去住无端不自由。讼阁一铃风试急，柘枝声里出渝州。
天后庙联
作者：周煌
朝代：清
体裁：联

神为德其盛乎，呼吸回天登彼岸；臣何力之有也，忠诚若水证平生。
夷陵晚泊
作者：周煌
朝代：清

巴猿啼不住，一艇下青天。远水沈寒景，高城起暮烟。虓亭嗟汉日，劫火忆秦年。江上湘弦动，愁余目渺然。
斋敕出南台舟次恭纪·其一
作者：周煌
朝代：清

入律蕤宾动琯灰，例以夏至后渡海。楼船帆正郁崔嵬。金章玉节海边出，鼍鼓龙旗山外开。南国屏藩亲祖送，东方陪隶仰昭回。书生并有乘风愿，似此王程得几来。
斋敕出南台舟次恭纪·其二
作者：周煌
朝代：清

鹢首双高俯大洋，遥知不日是扶桑。先安廉石争风力，总有恬波应国祥。耀远旌麾通浩淼，凌空笳吹起潜藏。明朝底物常相对，碧海青天日月光。
方正学先生祠
作者：周煌
朝代：清

一纸徵书降紫泥，奉天门下奏华芝。齐贤名噪才难老，贾谊年轻策已奇。高庙有灵储用日，微臣无命际危时。飞云落月皆成谶，千古春心望帝悲。诸公名姓榜朝堂，赏格初行事可伤。紫气黄旗行已矣，绣裳丹扆转荒唐。空多劝表传三让，只少颁书草十行。捋虎批龙等闲事，倚天剑气老铘将。
方正学先生祠·其一
作者：周煌
朝代：清

一纸徵书降紫泥，奉天门下奏华芝。齐贤名噪才难老，贾谊年轻策已奇。高庙有灵储用日，微臣无命际危时。飞云落月皆成谶，千古春心望帝悲。
方正学先生祠·其二
作者：周煌
朝代：清

诸公名姓榜朝堂，赏格初行事可伤。紫气黄旗行已矣，绣裳丹扆转荒唐。空多劝表传三让，只少颁书草十行。捋虎批龙等闲事，倚天剑气老铘将。
游辨岳
作者：周煌
朝代：清

五岳何年到十洲，试从望海海全收。城标故国鼎三足，岛界诸蛮蜃一楼。古木带烟山阁晚，虚岩回日石坛秋。停车问俗徵荒记，说有丛祠祝祝留。
谒岳庙
作者：周煌
朝代：清

太华岧峣晓正苍，真源遥溯气灵长。五材并用知金肃，万宝初收识白藏。呼吸几人能入座，儿孙列岫尽成行。西南正有三年克，早晚欃枪扫鬼方。
骊山怀古
作者：周煌
朝代：清

十月骊山驾未回，龙鬐凫翼倚莲开。五王帐冷无同梦，三国车填有近陪。动地渔阳喧鼓角，造天汤殿锁莓苔。凄清阁道闻铃雨，可忆山泉喷薄来。
挽曾纪泽联
作者：周煦山
朝代：清
体裁：联

数万里奉圣制遄征，遍览外域风情，遐方云物，悉归囊括胸中，寰海懔威仪，共仰勋名驰与国；五十年继名父特起，甫将入襄虎拜，出奋鹰扬，何遽骑箕天上，朝廷倾柱石，应伤倚重失贤臣。
送同年刘又韩给谏假归涿州二首
作者：周照
朝代：清

慈母前头拜问安，还家预卜举家欢。几人衣锦行当昼，莫怪乡邻羡又韩。桑乾日夜水流东，古道黄尘夕照中。为问当年庐子干，尚余漆室倚楹风。
送同年刘又韩给谏假归涿州二首·其一
作者：周照
朝代：清

慈母前头拜问安，还家预卜举家欢。几人衣锦行当昼，莫怪乡邻羡又韩。
送同年刘又韩给谏假归涿州二首·其二
作者：周照
朝代：清

桑乾日夜水流东，古道黄尘夕照中。为问当年庐子干，尚余漆室倚楹风。
鮕斋寓中白丁香盛开招同朱画庄王燮公龚思补顾晴沙陈絙桥分韵得阴字
作者：周照
朝代：清

爱酒须共饮，爱诗须共吟。主人美遥夜，快饮吟春阴。取彼鲛人泪，溅作花深深。各自唾成珠，明月中升沉。吹花还度月，劝客当自斟。为君惜嘉树，明我有素心。素心不常聚，花落难重寻。
夏夜
作者：周熙元
朝代：清

芰荷圆盖擢青青，蓼草深丛聚晚萤。风露渐凉人散后，倚阑闲看一池星。
寿王一如先生七十，即次其自寿诗韵
作者：周燮
朝代：清

蓬岛仙踪七秩春，谨将寿相绘全神。吐芬桃李栽培盛，擢秀芝兰色泽新。轩冕让人誇捷足，琴书凭我乐终身。个中佳趣由天赋，漫把荣枯判屈伸。
归路
作者：周燮祥
朝代：清

故人惨相别，归路几盘旋。斜月夜将半，疏钟僧未眠。猿啼沈野色，犬吠入溪烟。林壑自朝暮，此心殊怅然。
红叶
作者：周燮祥
朝代：清

枫桕千行夹道周，满林红叶映江楼。梅花未发黄花谢，赖尔弥缝一段秋。
琴川
作者：周爔
朝代：清

古作海虞城，量地带山麓。中藏七道水，横亘东西属。建号曰琴川，焦尾天然琢。雨添韵自清，风荡波宁浊。近脉尚湖通，支流梅里续。忆昔几宰贤，莅兹顾名目。惟饮吴中水，能弹宓子曲。今舣宦游航，载归赋倍粟。冷冷只此存，清听销尘俗。
挽张百熙联
作者：周玉柄
朝代：清
体裁：联

永叔为学校始，希文以制度争，体国公忠，惟远猷是务；衡岳七十二峰，洞庭八百余里，薄海内外，想先生之风。
镫下读许丁卯集
作者：周玉瓒
朝代：清

清宵未忍卧，万籁一时静。偶携仲晦集，据案意兼领。送别多幽思，吊古得真境。自然风谓佳，岂必才力骋。晚唐诗体弱，落落殊可省。樊川温李外，似此亦清警。明珠十斛圆，推服良自永。吟哦更烧烛，兴寄众虑屏。掩卷月华高，松窗澹疏影。
题壁
作者：周玉衡
朝代：清

株守孤城阅几时，沥心血尽绝援师。兵因食尽难言战，家望生还未有期。蹈刃方能徵学养，濒危深恐愧须眉。孤臣一死终何补，惭恧君恩报已迟。
和瑞竹居诗
作者：周珂
朝代：清
体裁：古风

绿竹高百尺，乃在庭之垂。劲节摩苍天，翠枝拂幽蹊。借问何为尔，主人前致词。昔年家仲子，斩竹架蔷薇。上有霜雪凋，下有蝼蚁居。自谓终萎绝，何期忽华滋。二载发新篁，三载去故枝。十载始森茂，仲子遽长辞。竹枯有时菀，人逝不复归。睹兹手植存，能不怀惨悽。余亦闻此言，泠泠有馀思。起视明月下，竹影正参差。
折杨柳
作者：周珂
朝代：清
体裁：五言律诗

弱柳三眠日，流莺百啭时。春风如有意，摇曳忽成丝。花下银骢系，月中玉笛吹。为愁君北去，不忍折南枝。
秋怀
作者：周珂
朝代：清
体裁：七言律诗

遥闻仙仗出金沟，沧海波澄静不流。日映朱旗连凤沼，风回锦浪夹龙舟。铜盘露冷三更月，玉杵寒生万户秋。独有离愁江上客，不堪重听古凉州。
乾那郡斋书壁
作者：周珠生
朝代：清

万里怀归未可期，风沙满眼动人悲。蛮儿但讶羊多角，羌女不知蚕作丝。天尽河山寒有色，地荒禾黍种无时。飘零绝塞谁相问，击剑长歌慷慨词。
出居庸关书所见
作者：周珠生
朝代：清

风悲日淡奏金笳，毳幕临关四五家。春色忽从天外至，跨驼边女帽簪花。
海喇都老妇
作者：周珠生
朝代：清

载周花甲后，又过上鬟时。未阅沧桑变，翻嫌日月迟。貌真成古佛，心转似婴儿。毕竟娲皇世，如松寿可期。
芷江舟中即目
作者：周珠生
朝代：清

山迎水送客舟轻，夹岸红妆踏臂行。不见女郎鬟上柳，直忘今日是清明。
辽城秋夜书怀
作者：周珠生
朝代：清

中朝回首路漫漫，到此真令眼界宽。九塞风烟秋气肃，七陵星斗夜光寒。已应奔走空皮骨，不放悲歌泣肺肝。试上望京楼上望，一轮海月照长安。
辽阳道中
作者：周珠生
朝代：清

连山鼓角靖秋氛，北望幽并路此分。丁令何年归华表，乌桓从古泣荒坟。衣沾鸭绿江边雨，马踏桃花岛上云。衰草丛祠残照里，更无人拜李将军。
默尔根旅店题壁
作者：周珠生
朝代：清

堪笑饥驱浪得名，南辕北辙费经营。但容饱吃桃花饭，鸭绿江头住一生。
孔庙联
作者：周球璋
朝代：清
体裁：联

生无暖席，死有深衣，四尺崇封雷雨避；遇化存神，显仁藏用，两楹残梦地天宽。
孔庙联
作者：周球璋
朝代：清
体裁：联

诗书焕乎唐虞，劫火红烧秦月令；宪章盛于文武，史才青削鲁春秋。
贺陈宝琛入泮联
作者：周球璋
朝代：清
体裁：联

瑞启螺州，远溯明德；庆延燕翼，笃生达人。
道光五旬万寿联
作者：周球璋
朝代：清
体裁：联

继列圣成谟，崇俭黜奢，虞夏商周同盛德；颂一人有庆，称觥鼓吹，东西南朔祝熙春。
暮春游贝氏园
作者：周琳
朝代：清

一径穿林谷，垂条罥角巾。小亭浮树杪，古木卧溪滨。花气能留客，泉声解送人。匆匆理归棹，落日满城闉。
昭君怨·咏镜
作者：周琼
朝代：清

一片青铜如月。照出妾颜如雪。雪月两堪夸。胜如花。背地檀郎情顾。恰似鸳鸯两个。含笑倚郎肩。月中仙。
浣溪沙·纤手
作者：周琼
朝代：清

嫩玉纤纤整素弦。惯弹别鹄最堪怜。几回私语把衣牵。爱插鲜花时掠鬓。怕沾飞絮故掀帘。漫笼双袖倚阑干。
谒金门
作者：周琼
朝代：清

风屑屑。吹冷一帘新月。深院蔷薇和影折。兜裙红刺审。昨夜露浓苔滑。早又残花浓叶。闲倚红窗寻绿蝶。掀帘银蒜揭。
答外子渡太湖寄诗
作者：周瑶
朝代：清

已闻黄叶下秋波，两地离愁谁较多。愿得曲湖归赐日，为君亲手织渔蓑。
春日卫源道中
作者：周璠
朝代：清

日暖中原寒气消，平川远水似通潮。营巢野鸟成新垒，芟草春农护嫩苗。山色破云林外见，花香带露马前飘。一杯浊酒荒村里，回首关山千里遥。
柳絮曲
作者：周瓒
朝代：清

点点觉春深，飞飞恨不禁。露沾疑妾泪，风散比郎心。晓月隋堤畔，残阳灞水阴。年年飘荡处，肠断白头吟。
挽曾国藩联
作者：周盛波
朝代：清
体裁：联

衡岳纪钟英，忠勤智勇，发于性天，我公力挽乾坤，勋业焕千秋史册；江南遍遗爱，宽厚和平，独持政体，此日哀填衢市，真灵仰万古云霄。
挽郭嵩焘联
作者：周礼濂
朝代：清
体裁：联

湘水毓元良，勋业文章，定论等左侯恪靖；海峤拜天使，声名威望，衣德绍郭公汾阳。
一痕沙
作者：周祖同
朝代：清

人在画楼中住，春在落花中去；想望几多时，自家知。想了又还重想，望了又还重望；愁比去年多，奈他何。
一萼红·湘夫人祠
作者：周祖同
朝代：清

认君山。画屏风小障，祠宇碧阴寒。蕙冷绡帷，椒荒宝殿，香影浓护仙班。更容与湖波无际，但传闻、环佩下珊珊。一片灵旗，遥空月下，鸾鹤宵还。休把九歌低唱，奈荃桡曾系，仍隔虚坛。瑟怨声希，峰横黛浅。春色疑有无间。便回望、苍梧云黯，恨当年、龙去未能攀。留得阑干泪痕，竹上斑斑。
买陂塘·南下洼有女郎坟一，短碑三尺，艳名香冢。红颜未识，绿草犹芳，春暮徘徊，怃焉成调
作者：周祖同
朝代：清

是何时、路旁香冢，碑阴重认题字。美人不为留名姓，只与玉钩同例。芳草地，有远远、西山浅浅南洼水，番风第几。荡旧日芳尘，粉衣蚨蝶，又趁落花起。朝还莫，梦影红深绿腻，多应飞燕能记。三生杜牧今谁在，直甚钟情如此。春徙倚，便未听、琵琶也带伤春意。斜阳下矣，认一片蘼芜，鞭丝隐隐，人在画图里。
八声甘州·夕阳
作者：周祖同
朝代：清

界青天、高柳恋斜红，哀蝉乱残阳。只塔顶疏钟，旗亭画角，替写微茫。莫问吴宫晋苑，林树暮苍苍。无限寒烟色，立马相望。江上晚晴如绣，又村鸦闪只，水鸟飞双。爱疏林叶尽，秋意画昏黄。想阑干、情人悄移，正移时、抹到茜罗裳。歌声歇，盼归帆影，楼上凝妆。
凄凉犯·江口感怀
作者：周祖同
朝代：清

几重水驿东风大，孤舟尚挂帆席。故山近也，斜阳影里，正愁羁客。江波怨极，料蘅杜、幽香未息。怕归时、深秋撷佩，换了旧颜色。前事休回首，约访青春，木兰双楫。少年俊侣，怅如今、各分南北。欲寄翎笺，奈多是、云天迥隔。只昏鸦树外隐隐，数点墨。
南乡子·莫愁湖
作者：周祖同
朝代：清

闲步石城西，借问卢家旧路迷。帘外春风堂下月，都非。一片湖阴荡落晖。艇子莫相催，歌板无声梦也稀。才说莫愁愁便起，凄凄。双燕于今没处栖。
卜算子·舟行
作者：周祖同
朝代：清

暮色挂征帆，帆外云罗剪。芦荻萧萧乍感秋，便把西风恋。旧约负闲鸥，作客天涯惯。才是离家第一程，别意荒江满。
垂杨·柳影
作者：周祖同
朝代：清

春人可似，似黛眉隐语，镜中犹殢。暮色千条，只愁难把花骢系。楼窗无缝深深闭，又还见，腰儿眠起。更无聊、和月迷离，写汉宫人字。还向长亭旖旎，又青眼细窥，别筵杯底。也学销魂，渡头摇得斜阳腻。孤帆才近隋堤尾，便遮抹、缕丝痕翠。添些落絮，疏烟如梦里。
好事近
作者：周祖同
朝代：清

斜照也多情，来照旧家池阁。曾是下阶时节，听玉钗声落。粉衣蚨蝶两三飞，香腰瘦如削。只在红蔷低处，学杨花飘泊。
如此江山·衡州重晤余梅村，作此奉赠，即送粤行
作者：周祖同
朝代：清

廿年情事浑如梦，征鸿历历能语。岳倚襟边，洲迎阁外，分手数重烟树。重逢最苦，只赢得飘零青衫尘土。清怨分明，玉筝弹到十三柱。萧萧丝鬓千缕，向西风落叶，重感羁旅。断墨题词，残缣作画，莫写销魂南浦。罗浮翠羽，料此去寻春，未应迟暮。只恐今宵，断魂愁听雨。
宴清都·春日偕诸君重游君山饮九江楼有作
作者：周祖同
朝代：清

十二螺鬟小。东风外、春云还自笼晓。湖山胜处，楼台画里，四围波绕。蓬瀛本在人间，认仙路，依稀再到。怅年时、想望夫君，镜中眉黛新扫。堪叹古往今来，洞庭遗迹，无限凭眺。筠斑刻露，茶香过雨，又闻啼鸟。持杯但说前欢，莫更问、闲愁潦倒。倚危阑，孤鹤遥归，夕阳下了。
忆旧游·题红
作者：周祖同
朝代：清

正闲情搦管，试手簪花，刻月摹风。一色桃花腻，缀真珠小字，香墨痕浓。怎生称伊心里，颠倒怕题封。把艳锦重书，平生托汝，暗语潜通。匆匆，梦中事，待写上蛮笺，强半朦胧。片叶飘流去，觅良媒知在，沟水西东。记取一联心事，私约玉楼踪。傥再入君怀，相怜读曲休洗红。
摸鱼儿
作者：周祖同
朝代：清

怅重重、楚峰十二，行云还未成雨。双塘生长相思草，欲采自怜春暮。春未去。指落照、明边有个销魂处。红楼第五。认几叶枇杷，数枝杨柳，一颗小桃树。花如绣，曾是青溪暂住。而今休唱金缕。紫姑乩畔猊烟瘦；仙梦总无凭据。愁欲赋。略记得、些些闲事闲情绪。番风暗数。算燕肯思量，莺将惆怅，都入断肠句。
摸鱼儿
作者：周祖同
朝代：清

是清狂、未妨惆怅，香痕襟上曾涴。十三桥畔春犹在，隐隐一层青琐。花影卧。记月在、帘边人在帘边坐。沈沈意可。正银字盘心，粉函亲面，依约玉钗堕。瑶琴柱，艳曲无人续和。年来情事都左。当时琼姊分明语，准拟两眉愁锁。重误我。已二月、花朝三月清明过。芳音未妥。恁昨夜星辰，今宵风雨，天气也无那。
摸鱼儿
作者：周祖同
朝代：清

蓦鞭丝、唤人离别，临歧珍重相语。尊前只莫言憔悴，都向柳枝分付。浑欲诉，奈执手、匆匆不尽愁中绪，攀条怨缕。正南苑生凉，西山作暝，争忍别君去。长安道，约定归期又误。天涯人倦羁旅。湖云湘月家山影，并入吹笳声暮。情更苦，说有个、方回等我江南路。凭君记取。待津舶归来，诗筒寄到，定写断肠句。
摸鱼儿·漳河吊铜雀台
作者：周祖同
朝代：清

问斜阳、雀台何处，东风吹老人世。漳河一带伤心色，绿遍往时烟水。歌舞地，只寂寂、荒堆蔓草依稀是。裙腰扇底，已过了春深，鸦来凤去，旧梦醒难记。垂杨柳，西北枝枝旖旎，新眉曾妒宫妓。分香莫问当年恨，云幌乱尘飘起。多少事，君不见、英雄儿女都如此。凄凉故址，剩片瓦遗留，供人凭吊，古砚洗寒翠。
月华清·湖口阻风雨，闻江声有作
作者：周祖同
朝代：清

散雨围舟，流云过树，客程犹滞江曲。轻薄东风，折了数层帆幅。记去时、霜柳深黄，恁此际，露条凄绿。萦目，又天低送暝，乱峰眉蹙。长憾哀丝豪竹，陶写到中年，春梦难续。未是秋来，偏恁夜声重复。乍疑作水浸红楼，奈不似、帘敲碧玉。愁独，问荒洲燕子，那边投宿？
望海潮·海上
作者：周祖同
朝代：清

风来无地，云横有岸，中边一碧浮沉。方丈去遥，连翘舞倦，波涛终古难平，车马半空行。问枯查羽客，几度曾经？暮色苍苍，拟将心曲托孤琴。沧州何处伤情，怕重闻水浅，还见尘生。青海孤军，乌湖异域，唐家遗迹堪惊。西北是神京，幸中原无事，人道休兵。忽近烟台乱鸦，斜日大旗横。
朝中措·草
作者：周祖同
朝代：清
体裁：词

短长堤外尽斜阳，匀碧画潇湘。盼断天涯信息，销魂不止江郎。裙腰一道，踏青时节，莫上平冈。闻道鸳鸯冢上，东风最断人肠。
桂枝香
作者：周祖同
朝代：清

夫容别径，有尺简流传，古质斑凝。遗制开元绿字，数行堪认。迢迢龙驿红尘道，秘灵文、上清仙境。暮云苍洞，沧桑重见，土花苔晕。只旧殿、长生莫问，早钗钿成双，零落都尽。金碗人间，凄绝杜陵愁咏。名山一片风流在，尽收藏、拓余完本。物犹如此，供人吟玩，替歌长恨。
水龙吟·游丝
作者：周祖同
朝代：清

小栏花韵晴初，悠扬上下随风转。略无头绪，浑无气力，漾成凄眷。网断怜蛛，衣残补蝶，缕斜迎燕。只玉人心上，丝丝牢系，等闲是、愁难剪。休说游踪己倦。尚缠绵，宝钗低颤。撩将画鬓，拈凭纤指，误他双眼。香篆才萦，梁尘轻度，帘阴微见。算青春此际，千般荡冶，在斜阳院。
水龙吟·秋荷，用草窗韵
作者：周祖同
朝代：清

洛神仙步凌波，袜罗不染珠尘碎。银河小影，玉匡娇语，未应无意。解佩褰裳，相思只在，美人秋水。卅六陂重到，亭亭青盖，嗟迟暮，西风起。还问花间幽会，忍看伊、粉松香坠。鸳鸯唤醒，疑云疑雨，都教回避。记得江南，梦中清夜，素娥千里。任凉秋露冷，冰容何事，湿盈盈泪。
永遇乐·桃花夫人庙
作者：周祖同
朝代：清

灵气留烟，沉阴怨日，汉滨祠宇。帐袅灯斜，鬟低钿仄，恍惚空坛步。桃花开后，玉容依约，春色年年来去。算芳华、犹存遗迹，故宫寂寂何处。无情江水，残碑齧断，只荡郢云终古。傥学凌波，洛妃相见，定有伤心语。大别山头，尘昏香冷，怅望明珰翠羽。迎神曲、三章奏罢，楚风更补。
法曲献仙音·经旧游处
作者：周祖同
朝代：清

窥影方塘，觅踪香阁，记得青春朝暮。痴燕曾邀，病莺犹识，垂杨尚描眉妩。忆二十年前事，依依耿无语。黯延伫，奈重来、草痕如梦，消几许、三月绿阴风雨。曲折小红楼，认依然、东角门路。片片残花，换伤春、伤别情绪。怅莓苔满壁，肯问碧纱题句？
浪淘沙·偕叔平过增寿寺别院，叔平指其姬人瘗处，为赋一解
作者：周祖同
朝代：清

幽磬隔花闻，清梵如尘，惜惜别院悄无人。燕子不来春又去，立到黄昏。芳草最愁君，埋了罗裙，可怜眉黛已无痕。曾是旧时帘底月，如此销魂。
渡江云·回雁峰
作者：周祖同
朝代：清
体裁：词

翠螺江上影，悬崖古树，树树有西风。一行征雁字，带著秋阴，嘹唳度孤峰。登高写望，踏残云支稳孤筇。空眼前、冷红飞舞，城郭晚烟中。游踪，僧楼瀹茗，石磴题诗，便回头如梦。还寄问、天涯消息，水远山重。思量又近黄花节，怅年年、孤负金钟。愁独立、催人几杵疏钟。
湘江静·帆影
作者：周祖同
朝代：清

整整斜斜青草渡，隐还明惯穿芳树。才低一水，旋高半岭，便东风无主。幅幅有斜阳，只篷背、阴睛难据。冥濛片席，销魂黯然，依前认月中误。峭远湾，攲断浦，更沙堤、半身遮住。鱼庄映黑，鸥邻罩碧；又无声虚度。掩了玉人楼，人初醒，错疑天暮。看看到也，霎时不见，春江细雨。
点绛唇
作者：周祖同
朝代：清

行到红阑，杏花已是飘零尽。小莺啼恨，只说东风很。记得春游，一对青溪影。今年病、误人闲等，没个归来信。
点绛唇
作者：周祖同
朝代：清

风雨连朝，深深碧涨迷南浦。画船无数，撑过红桥路。可惜离人，犹在长干住。伤情处、草痕春暮，绿到天边去。
玉京秋·望焦山
作者：周祖同
朝代：清

天漠漠。青山淡相对，野云闲著。海门浩渺，禅关摇落。何日仙真再到？傥勾留、依旧林壑。空怀昨。可怜京口，废营荒郭。客里扁舟重泊。叹匆匆、登临负约。听过江、声声铃语，都成消索。北固南徐，剩太息、徒付深杯孤酌。晚风作，应返危崖瘦鹤。
玉漏迟·中秋出都，夜过芦沟
作者：周祖同
朝代：清

雁儿无意绪，傍云斜度，夜分凄苦。落叶征车，回首凤城天暮。一片秦时古月，已照遍、关山羁旅。凝望处，芦沟西北，数行烟树。自怜草草天涯，怅负了家园，桂花尊俎。牢落青衫，暗染几痕凉露。今夕未知何夕，甚易水、荒寒如许。愁欲赋，三声两声更鼓。
玉烛新·宿九里关雨中不寐
作者：周祖同
朝代：清

宵分天漠漠。又雨雨风风，客程偏恶。故山杜若。添新涨、定有寻芳佳约。琴心瘦却，奈燕羽、音书难托。料此际、无数飞红，春人正愁帘箔。匆匆一夜萍踪，便酒冷关亭，响流林壑。戍楼画角，还添起、五点四更残柝。灯花未落，怎恁地、声声萧索。无奈是、归梦安排，休思睡著。
玉蝴蝶·绣球花
作者：周祖同
朝代：清

费尽春风纤爪，琼英五瓣，打结匀圆。叠叠重重如绣，碎碧轻纨。掷芳华，番风剪削，浮香晕密雨丝穿。玉连环，抛他不起，宛转心间。娟娟。彩场低簇，还愁历乱，难上钗鬟。粉蝶深围，几回犹误当花看。似捎却、缃梅包络，更斗将、茉莉成团。莫飞残，拟随明月，长系阑干。
玲珑四犯·栏影
作者：周祖同
朝代：清

凉月西斜，拓卐字疏疏，飞白低认。半掩回廊，何似晓来平正。刚是侧倚春人，只里外、两边谁省。靠粉墙、送得灯来，端的玉钩愁损。矮枝红叶疑飘尽，渐周遮翠桐移近。重重不碍弓鞋步，无奈玲珑难凭。围著水上红桥，浸入双行凄冷。问碧城多远，应一样朦胧影。
珍珠帘·帘波
作者：周祖同
朝代：清

水边竹外红楼浸，画帘栊，软绿波摇成晕。一桁隐生潮，更溶溶春冷。珠箔风平寒不卷，怕荡出、柔情难定。人静，误燕子归时，蘸痕飞近。犹记碧汉绳低，向银钩晚挂，秋纹凉沁。宛地堕如烟，似水云天迥。依约裙拖蝉毂绉，又漾到、袜罗仙影。重认，隔丁字盈盈，眼儿流俊。
瑞鹤仙
作者：周祖同
朝代：清

曲栏三四转，淡黄柳，一丝两丝残线。西风绣帘卷。记帘阴倚笑，玉笄云剪。天涯近远，怅眉梭、重山隔断。唤千林、落叶飘完，露出画楼人面。不见。小塘方阁，依约黄昏，数枫新染。寻春旧怨，非关是、燕来晚。奈灯前商意，琴边别调，又把年华暗换。只孤鸿、信渺鬘天，误人望眼。
瑞鹤仙影·梅影
作者：周祖同
朝代：清

影儿瘦极，高楼畔、凭他午夜吹笛。绮窗淡伫，前身恍见，者般寒寂。春人悄立，替伊点宫妆粉额。认南枝、新巢睡鹤，衬得恁昏黑。清浅横斜处，自遇逋仙，便多踪迹。石湖制曲，又姜家、暗香同拍。渐觉模糊，料林下么蟾小侧。帐痕疏、水墨几笔，画不出。
瑞龙吟·汴城访艮岳遗址
作者：周祖同
朝代：清

城东路，惟有几缕残杨，夕阳天暮。荒凉三两人家，路旁借问，前朝故处。暗凝伫，闻说昔年冈阜，杂花生树。平明辇道无尘，漏声点点，琼津报曙。题遍椒崖丁障，翠华临幸，炉烟春驻。愁入绛霄，楼前声动鼙鼓。黄沙北徙，胡骑翻歌舞。浑谁问，宫中环佩，飘零无数。寂寞寒鸦语。乱芜没了，荒砖断础。呜咽河流去，凭吊意茫茫，兴亡今古。旧时夜月，曲终凄苦。
瑞龙吟·汴城访艮岳遗址
作者：周祖同
朝代：清

城东路，惟有几缕残杨，夕阳天暮。荒凉三两人家，路旁借问，前朝故处。题遍椒崖丁障，翠华临幸，炉烟春驻。愁入绛霄，楼前声动鼙鼓。黄沙北徙，胡骑翻歌舞。浑谁问，宫中环佩，飘零无数。寂寞寒鸦语。乱芜没了，荒砖断础。呜咽河流去，凭吊意茫茫，兴亡今古。旧时夜月，曲终凄苦。
瑶花·璚花观焚毁殆尽，仅佛楼三层，亦将倾圮矣。怆然赋之
作者：周祖同
朝代：清

群芳信史，烈女琼妃，冠无双名字。尘飞骑影，忍一死、报了东风情意。花应姓许，是天上、云班仙子。想夜深、玉骨珊珊，雪样衣裳飘起。几番禅观飘零，说旧日繁华，清梦如水。香魂去也，更莫问、人在迷楼醒未？三层佛阁，奈劫火、而今重记。比土花祠冷无人，一倍伤心词里。
疏影·礼星
作者：周祖同
朝代：清

云屏未晓，数阑干北斗，庭院人悄。密密疏疏，银汉微波，三五彩痕纤小。美蓉裙钗低宽处，怕暗里星娥偷笑。只夜深、敛袂含情，独看月边眉扫。为问黄姑织女，去年相见后，欢意多少。一箭光阴，又是秋期，飞过楼西天杪。前宵几点芳芜没，料塞外、雁儿曾到。待信音、再觅仙槎，莫更玉绳沉了。
真珠帘·帘影
作者：周祖同
朝代：清

斜阳挂在闲庭院，下湘帘、写入花枝零乱。悄拂茜罗裙，映碧波都满。月里纤纤亲手揭，便一线纹销茵毯。重掩，纵春人不隔，也愁凄黯。刚把犀钩半上，只依他、绣榻铺成清簟。额上片云来，蓦丝丝都暗。才报内层红烛过，又几桁玉阶还见。齐卷，怕房栊朱翠，画成消减。
秋霁·邺中吊石赵故宫
作者：周祖同
朝代：清

城堞阴阴，又隐约野山，四野萧瑟。宝屑吹尘，酒香黏雨，胡儿邺下遗迹。画帘影隔，佩环风动高楼侧。事寂寂，都付、牧童牛背数声笛。行客几辈，立马斜阳，北原高低，无限秋色。说当年、残碑沁血。沙沉还有断金戟，磷火夜深青未灭。倚啸何处，休问旧日铜驼，上东门外，几多荆棘。
绮罗香·废园
作者：周祖同
朝代：清

蝶避凄清，莺来放诞，几处荒台零甃。三面围墙，随意野花如绣。除残照悄地相寻，只冷月觉来都瘦。碎莓苔上了纱窗，隔窗两树水杨柳。销沉金碧似梦，闻道颦歌艳舞，芳春前后。红粉青衫，料也一般非旧。怅沿阶难觅遗钗，想题壁定欹吟袖。问分明隔巷人家，胜游曾见否？
绿意
作者：周祖同
朝代：清

霜钟缥缈。下几林落叶，幽径谁扫？劫后如来，清梵无声，云垂一塔低峭。孤亭竹里藏禅梦，有曲折，寒烟寻到。料午阴、老鹤醒余，错认绿天清晓。重问清风记否，故人似昨日，消瘦多少？倚遍阑干，敲罢琴弦，湿翠丝丝犹袅。秋吟莫便伤摇落，好韵入、晚唐丰调。只断碑、一碧无痕，欲怨洞门香草。
绿意·新绿
作者：周祖同
朝代：清

东风旧识。又枝枝叶叶，渲染芳陌。花路条条，都绣残春，随意草痕疏密。屏山烟雨浑如梦，剩几片、落红狼藉。怪唤人、阑畔笼鹦，撩乱午阴难觅。多事三眠细柳，为谁一寸寸，眉黛凝碧。依约鬟云，便卷重帘，也误绿笺消息。寻常衣袂夸年少，略记忆、者般颜色。问别来、南浦波流，魂是几时消得。
莺啼序·金陵
作者：周祖同
朝代：清

王家谢家燕子，话闲愁万绪。指形胜，白下雄城，蒋山依旧终古。听云外、东流滚滚，分明诉出伤心语。只秦淮仍荡春波，绝无残树。太息神州。望里浩渺，认西边幕府。想当日流涕新亭，过江名士何处？叹繁华、从来似梦，金粉坠、销沉歌舞。翠华空、凭吊兴亡，故宫禾黍。东南半壁，慷慨悲歌，又十年战鼓。有列阵大旗飘出，画角呜咽，骨化青磷，血飞红缕。金戈铁马，长江天堑。垂虹惨惨无颜色，莽烽烟、遍起秋陵路。铙歌唱罢，横吹四野腥风，午余鬼啸阴雨。孤篷倦旅，对此茫茫，说艳游顿阻。黯剩迹、鸦啼壕断，凤去台空，一炬华林，乱芜桃渡。凄凉欲问，人间何世，萧萧芦荻寒故垒，尽挑灯、重续兰成赋。筝船纵拍红牙，怨曲难终，暮潮更苦。
虞美人
作者：周祖同
朝代：清

星星红吐疏灯穗，照见相思字。玉笙吹破嫩寒天，特地教人今夜、不成眠。几年不向横塘去，都为春愁误。如今莫问宝钗楼，只有一重花片、一重愁。
蝶恋花·山东道中见吴门女史题壁诗，辞特凄惋，书后
作者：周祖同
朝代：清

山上蘼芜山下路，飘泊如花，没个相逢处。小字银钩书缕缕，署名薄命吴门女。应向苏台台畔住，莫是蛾眉，又被秋娘妒。欲种相思千万树，天涯何处无飞絮。
西江月·桥口
作者：周祖同
朝代：清

两岸柴门临水，人家卅六湾头。片云无意觅行舟，偏在斜阳渡口。笛韵横飘渔浦，钟声敲落僧楼。暮鸦斜带一行秋，啼入西风杨柳。
西河·重过润州
作者：周祖同
朝代：清

征战地，茫茫故处还记。金山坏塔倚秋烟，乱鸦又起。暮天日色隐孤城，长江波浪无际。断芦岸，空徙倚，客情渺渺难系。雕弓画戟十年前，尚存玉垒。望中北固莽苍苍，中泠依旧泉水。蜃楼上下互趁市，恃连船、飞渡千里。倦烟独看人世。奈腰间佩剑、埋藏龙气，愁绝登临西风里。
西河·重过润州
作者：周祖同
朝代：清

征战地，茫茫故处还记。金山坏塔倚秋烟，乱鸦又起。暮天日色隐孤城，长江波浪无际。蜃楼上下互趁市，恃连船、飞渡千里。倦烟独看人世。奈腰间佩剑、埋藏龙气，愁绝登临西风里。
西湖月·中秋岳阳楼望月
作者：周祖同
朝代：清

纤阿步上遥空，照一色湖天，素轮端正。露横宵霁，云沉夜气，碧波千顷。乘槎休恨远，定别有、琼宫仙路径。便欲问、今夕何年，咫尺桂华秋影。依稀木叶微飘，又白雁声来，倚楼孤听。羽衣歌倦，玉绳斜转，四更风定。阑干人正倚，莫此际、云鬟憔悴损。且珍惜、后日流光，片帆归近。
解连环·孤雁。继玉田韵，即用其体
作者：周祖同
朝代：清

塞云正晚。奈西风一阵，霎时飞散。乍避得、缯缴天边，已南北东西，各愁辽远。断浦惊魂，只整整班行难点。正玉人犹想，书中尾语，望穿双眼。秋声漫愁苒苒。有么弦剩谱，冷砧清怨。算永夜，片月同来，恁对影迷踪，独怜飘转。故侣平沙，料准备隔宵重见。奈单寒、才宿芦汀，乱潮又卷。
谒金门
作者：周祖同
朝代：清

帘影动，一桁玉钩低控。今夜东风花外送，月斜寒较重。懒把吴弦清弄，云髻独眠偏拥。绣被半床笼着梦，半床仍是空。
谒金门
作者：周祖同
朝代：清

心一寸，刚著十分愁闷。翠黛恹恹慵傅粉，一春长是病。天外碧云无影，渺渺东风音信。欲倩杨花飞去问，杨花无定准。
金明池
作者：周祖同
朝代：清

林暮鸦翻，钟沉鹤倦，古意胸中横起。斜阳下、城东半角，剩无恙小山流水。想年时、万柳丝长，把一片、春色愔愔低系。问酒畔红牙，衣边青眼，旧日风流谁继。绿影和烟都化矣。只画意吟魂，向人摇曳。僧归去、尘封梵静，浑描入、无声诗里。镇拈花、瘦佛龛前，似道我重来，昔游应记。恁平野寻碑，空堂听笛，片月窥人天际。
锦堂春
作者：周祖同
朝代：清

小阁垂杨一树，依依绿遍烟瘦。东风不绉方塘水，留与照春人。蚨蝶粉衣新换，飞飞只趁黄昏。花边认得红楼径，斜月未关门。
长亭怨·天津
作者：周祖同
朝代：清

已春过、大沽烟水。杨柳青青，落花风里。隐隐潮来，小帆如叶、树如荠。酒帘三五，嗟逆旅、无情思。结客少年场，漫击筑，浩歌燕市。遥指。慨津门旧日，一片连营烽燧。京城未远。又愁见、浮云征骑。道至今、玉垒防秋，厌重说、鏖兵时事。只海色千重，都向层楼飘起。
长亭怨慢·送曹镜初之皖
作者：周祖同
朝代：清

怅同是、天涯羁旅，恨别伤离，黯然难赋。满目烽烟，忍堪飘泊不归去。侧身东望，指点点、金堤树。树外是斜阳，只不见、皖公山暮。无语，奈萧萧落叶，未把玉骢留住。家山梦里，怎知我、客程还阻。更休说、绝代才华，也一例、琵琶酸楚。怕后夜思量，淮水都无情绪。
长亭怨慢·题周偶僧杨柳旗亭图
作者：周祖同
朝代：清

是谁画、天涯愁思？一片魂销，树犹如此。恁地迷离，数重烟雨碧无际。唤人离别，还衬个、旗亭子。暮色可怜生。便欲问、干卿何事？应记，记江南旧梦，正似者番天气。年年二月，写无赖、六朝山水。料燕莺、不解伤心，更谁识、吴娘情意。莫怅惘青春，犹胜西风憔悴。
阮郎归·村景
作者：周祖同
朝代：清

芳原不觉已春分，燕儿应记真。霏霏微雨小于尘，桃花红一村。弯路口，傍山根，涧声何处闻？草痕青过绿杨津，东风吹到门。
陌上花·待燕
作者：周祖同
朝代：清

珠帘半卷，乌衣归未，望穿双眼。软语东风，香约盼伊重践。莫应也似江南路，误入卢家庭院。记飘零尽了，六朝金粉，梦儿寻遍。向歌楼舞榭，春愁悄话，杏雨丝丝零乱。怅暖惆寒，要识主人情眷。待传芳信天涯去，忍怯花程辽远。到清明、莫负阿娇金屋，料应心愿。
霓裳中序第一·江上闻笛
作者：周祖同
朝代：清

何人悄弄笛？鹤去西楼愁路隔。高柳长堤数尺，正月上淡黄，云飘残碧。孤篷听得，盼不来江上消息。西风外，晚阴入破，隐隐渐昏黑。堪忆，舞场歌席。曾受过莺怜燕惜，温柔何似旧日。奈客里衫罗，更无颜色，玉阑情脉脉。便影也都难画出，梅花落、梦儿知未，倚烛怨遥夕。
霜天晓角·送人之陕西
作者：周祖同
朝代：清

阳关声里，一笛斜阳倚。何处柳条堪折？长亭子、短亭子。春水，绿波起，数重离别意。望望长安西北，从古是、销魂地。
露华
作者：周祖同
朝代：清

晓风唤起，正盈盈倩女，一笑离魂。落红似雨，当年清泪痕。晚嫁正怜碧玉，奈轻妆、低舞香裙。天上影，亭亭露种，本是同根。依稀武陵迷路，只洞口春深，休叩重门。仙人缟袂，再来月淡烟昏。零粉翠钿何处？怕相寻、流水芳村，还误了，梨花梦中冷云。
高阳台·浣纱
作者：周祖同
朝代：清

濯锦坊空，湔裙节近，浣纱人正娟娟。一角青溪，难忘旧日裳褰。纤腰半折禁风柳，又柔荑、低浸春寒。泪痕多，万一相思，流到天边。西施老去吴宫冷，只双颦眉黛，憔悴如烟。锦样归帆，信音隔断年年。侬心欲化江干石，便丝丝、黏上缠绵。怕郎心，却似伊顽，不解相怜。
齐天乐·北河早发
作者：周祖同
朝代：清

玉骢无奈催人起，登车一灯低照。乱辙随尘，重衾卷梦，扶入瞻帷寒峭。看看渐晓。认点点疏星，数来还少。望不分明，几枝春树北河道。回思无限影事，惜花曾早起，花外啼鸟。漏响拖帘，香痕想帐，都是芳时情抱。浮名误了。便如此天涯，一鞭霜草。没见风来，小旗偏自袅。
挽吴可读联
作者：周福昌
朝代：清
体裁：联

在公岂是沽名，知遇感先朝，涕泣余生图死报；惟圣乃能从谏，继承申前诏，褒扬旷典悯孤忠。
挽张百熙联
作者：周秉德
朝代：清
体裁：联

公为当代伟人，正色立朝，际兹文轨大同，待把雅轮扶只手；帝念曲江风度，易名有典，却看荣哀备至，更留金鉴重千秋。
相见欢·小鬟衫着轻罗
作者：周稚廉
朝代：清

小鬟衫着轻罗，发如螺，睡起钗偏髻倒唤娘梳。
心上事，春前景，闷中过，打叠闲情别绪教鹦哥。
送冯宝初
作者：周稚廉
朝代：清

木末花开柿叶稀，旗亭分手泪沾衣。怜君身似江南燕，又逐秋风望北飞。
门联
作者：周稚廉
朝代：清
体裁：联

论家世，如阁帖古窑，可谓旧矣；问文章，似谈笺顾绣，换得钱无。
丙子十二月二十八日大雪，登黄鹤楼，简筠圃中丞及鼎圃学使·其一
作者：周系英
朝代：清
体裁：七言律诗

老夫乘兴剧清狂，独上危楼涷欲僵。放眼重教开境界，此身真觉立苍茫。落梅风细飞仍急，爆竹声多湿不妨。且喜连云饶宿麦，江流漫把客愁量。
丙子十二月二十八日大雪，登黄鹤楼，简筠圃中丞及鼎圃学使·其三
作者：周系英
朝代：清
体裁：七言律诗

龙公手熟倍精神，一色迷漫望不真。界画屋山开粉本，堆成岩壑失鳞皴。两京赋就应霏雪，八咏才高正赏春。可惜良辰都不管，凭教白战属羁人。
丙子十二月二十八日大雪，登黄鹤楼，简筠圃中丞及鼎圃学使·其二
作者：周系英
朝代：清
体裁：七言律诗

款关惊起道童眠，狂客真成谢俗缘。何处浅斟歌对酒，几家高卧突无烟。当年鹤驾凭谁问？此日鸿泥只自怜。莫漫倚栏频啸咏，恐人传说是神仙。
感怀
作者：周系英
朝代：清

回首家何在，孤舟客可怜。梦魂惊子夜，须发感丁年。锥卓应无地，萍浮只信天。所嗟亲已老，生计尚茫然。
江南学署堂联
作者：周系英
朝代：清
体裁：联

县考难，府考难，院考尤难，四十八年才入泮；乡试易，会试易，殿试更易，二十五月已登瀛。
贺林则徐父寿联
作者：周系英
朝代：清
体裁：联

仙阙露凝红玉树；海城云护碧桃花。
徐立斋太史枉过
作者：周纶
朝代：清

六载与君别，翩然过我庐。每憎西向笑，多愧北来书。贫贱论交外，风尘历世余。不才甘自废，且莫问盐车。
由冯公岭抵括苍作
作者：周纶
朝代：清

云气昼冥冥，山深虎豹扃。岚光疑晓雾，猎火乱寒星。地自飞泉白，天由密树青。穷荒开郡国，次第入郊坰。
郯城
作者：周纶
朝代：清

春秋郯子国，瓦砾尚孤城。吏事昏鸦集，人烟返照横。乱流豗地脉，遗戍护农耕。衮衮看前席，凭谁一寄声。
挽张百熙联
作者：周绍光
朝代：清
体裁：联

邮传主政，立宪赞成，公当学界风潮，力培后进；宝墨尚存，伟人已往，我与岭南桃李，痛哭先生。
秋晚宿田父楼
作者：周绍宗
朝代：清
体裁：古风

田父有逸思，筑楼高于桑。修竹借于邻，古梅荫于窗。芦花水村暮，秋蟾上东墙。夙夜舂早稻，梦与晨炊香。
闻蟋蟀
作者：周绍宗
朝代：清
体裁：五言律诗

八月风露凉，蟋蟀响空廊。不入离人耳，安知秋夜长。愁心对落叶，凄韵感微霜。独步庭除下，徘徊揽素裳。
挽曾国荃联
作者：周绍斌等
朝代：清
体裁：联

骏烈著江南，百战终歼元恶首；鸿嗷哀冀北，九原犹系老臣心。
和郑斋同年落叶诗
作者：周绍昌
朝代：清

高柯交戛万年枝，无榭荒凉九曲池。满地月痕人去后，一天秋色雁来时。辞根蓬转真无奈，候管葭吹会有期。惆怅御沟流不尽，题残凤纸费才思。构难群阴惨不舒，起元贞下定何如。天心晦昧成丰蔀，人意推排到剥庐。班马萧萧声始尔，征鸿渺渺目愁余。瑶阶鶗鴂鸣何急，可似长杨奏赋初。宝玦珊瑚委路隅，延秋门上白头乌。已无刻楮传神削，空有题诗击唾壶。宛转尽歌桃李子，飘飖难著凤凰雏。归巢倦羽栖初定，币树惊飞历乱呼。飘茵堕溷复沾泥，比似寒花命亦齐。踪迹偶同风聚散，音声莫辨省东西。鸱张远势凌鸦背，狼籍馀痕衬马蹄。百六运穷元会改，病株仍望及春荑。一角红墙锁绿春，沈沈铃索悄无人。良时容易流年换，斜日徘徊顾景频。曾逐游丝横碍路，生怜弱草上栖尘。恒河沙数量金粟，持向如来问夙因。谈笑麾戈驻夕曛，朱旗猎猎闪重云。不知团雪凭谁主，先遣凌霜到此君。落实取材供剪刈，析薪佐爨许支分。淡浓半抹胭脂色，雕饰全输锦绣纹。篆香烟袅鸭炉温，伏枕黄昏深闭门。归去王孙应有怨，思来公子又何言。差池燕羽空中影，解脱虫丝吐后痕。莫读兰成枯树赋，江潭凄怆那堪论。蓬瀛久辍列仙班，时见乌朝数往还。销寂潜虬敖嫩水，䙰褷冻雀纥千山。流黄度曲填金缕，捣素缄愁寄玉关。不是甘泉烽火近，有人心折大刀环。弦柱初调锦瑟年，生桑又见海成田。也知一刻难赊夜，其奈群飞竟刺天。五百拣花人早罢，三千扫雪事虚传。羽林散后宫车出，太乙门东急暮蝉。菱枝弱不耐风波，每唱清歌唤奈何。汲井辘轳牵玉虎，生街荆棘没铜驼。阳春惠泽忘应久，皦日前盟负已多。夜梦钧天张广乐，五云楼阁郁嵯峨。閒庭露湿候虫鸣，世态炎凉话不平。别院扫妆簪白柰，新宫高宴锡朱樱。群儿掇拾争矜贵，息壤丁宁订誓盟。桑下本无三宿恋，壶中仙历自长生。虬户葳蕤永昼扃，上林朱果尚芳馨。谁吹暖律温寒谷，忽涌凉波接洞庭。瞻鹿民狂音不择，剪鹑天醉问无灵。偶从凝碧池头过，急管繁弦忍再听。
和郑斋同年落叶诗·其一
作者：周绍昌
朝代：清

高柯交戛万年枝，无榭荒凉九曲池。满地月痕人去后，一天秋色雁来时。辞根蓬转真无奈，候管葭吹会有期。惆怅御沟流不尽，题残凤纸费才思。
和郑斋同年落叶诗·其七
作者：周绍昌
朝代：清

篆香烟袅鸭炉温，伏枕黄昏深闭门。归去王孙应有怨，思来公子又何言。差池燕羽空中影，解脱虫丝吐后痕。莫读兰成枯树赋，江潭凄怆那堪论。
和郑斋同年落叶诗·其三
作者：周绍昌
朝代：清

宝玦珊瑚委路隅，延秋门上白头乌。已无刻楮传神削，空有题诗击唾壶。宛转尽歌桃李子，飘飖难著凤凰雏。归巢倦羽栖初定，币树惊飞历乱呼。
和郑斋同年落叶诗·其九
作者：周绍昌
朝代：清

弦柱初调锦瑟年，生桑又见海成田。也知一刻难赊夜，其奈群飞竟刺天。五百拣花人早罢，三千扫雪事虚传。羽林散后宫车出，太乙门东急暮蝉。
和郑斋同年落叶诗·其二
作者：周绍昌
朝代：清

构难群阴惨不舒，起元贞下定何如。天心晦昧成丰蔀，人意推排到剥庐。班马萧萧声始尔，征鸿渺渺目愁余。瑶阶鶗鴂鸣何急，可似长杨奏赋初。
和郑斋同年落叶诗·其五
作者：周绍昌
朝代：清

一角红墙锁绿春，沈沈铃索悄无人。良时容易流年换，斜日徘徊顾景频。曾逐游丝横碍路，生怜弱草上栖尘。恒河沙数量金粟，持向如来问夙因。
和郑斋同年落叶诗·其八
作者：周绍昌
朝代：清

蓬瀛久辍列仙班，时见乌朝数往还。销寂潜虬敖嫩水，䙰褷冻雀纥千山。流黄度曲填金缕，捣素缄愁寄玉关。不是甘泉烽火近，有人心折大刀环。
和郑斋同年落叶诗·其六
作者：周绍昌
朝代：清

谈笑麾戈驻夕曛，朱旗猎猎闪重云。不知团雪凭谁主，先遣凌霜到此君。落实取材供剪刈，析薪佐爨许支分。淡浓半抹胭脂色，雕饰全输锦绣纹。
和郑斋同年落叶诗·其十
作者：周绍昌
朝代：清

菱枝弱不耐风波，每唱清歌唤奈何。汲井辘轳牵玉虎，生街荆棘没铜驼。阳春惠泽忘应久，皦日前盟负已多。夜梦钧天张广乐，五云楼阁郁嵯峨。
和郑斋同年落叶诗·其十一
作者：周绍昌
朝代：清

閒庭露湿候虫鸣，世态炎凉话不平。别院扫妆簪白柰，新宫高宴锡朱樱。群儿掇拾争矜贵，息壤丁宁订誓盟。桑下本无三宿恋，壶中仙历自长生。
和郑斋同年落叶诗·其十二
作者：周绍昌
朝代：清

虬户葳蕤永昼扃，上林朱果尚芳馨。谁吹暖律温寒谷，忽涌凉波接洞庭。瞻鹿民狂音不择，剪鹑天醉问无灵。偶从凝碧池头过，急管繁弦忍再听。
和郑斋同年落叶诗·其四
作者：周绍昌
朝代：清

飘茵堕溷复沾泥，比似寒花命亦齐。踪迹偶同风聚散，音声莫辨省东西。鸱张远势凌鸦背，狼籍馀痕衬马蹄。百六运穷元会改，病株仍望及春荑。
挽张之洞联
作者：周绍昌
朝代：清
体裁：联

留候筹策，燕国文章，曲江风度，太岳勋望，一身兼四公之长，方驾古人无愧色；高阳爱士，柏乡立超，献县博物，大兴讲学，自命有千秋之想，希踪先哲许同心。
挽张之洞联
作者：周绍洓
朝代：清
体裁：联

伊吕一身兼，忧国方深，惊看剑气归天、星芒坠地；华彝同泪下，恩门感旧，惨睹桂堂爱树、奥略图形。
渔村
作者：周绍祖
朝代：清

无数渔郎永结邻，草庐相傍最相亲。莫嫌僻处乡闾俗，中有贤人钓渭滨。
讨蕃
作者：周绍祖
朝代：清

野性难驯语未谙，兴师讨伐险途探。卫青出塞方征北，诸葛平蛮又入南。功纪燕然碑立一，威降铁勒箭传三。待看异类齐归化，列作编氓圣泽覃。
陈平
作者：周绍祖
朝代：清

侯封曲逆早分符，独相多年圣主扶。今日均平宰天下，果如宰肉不平无。
项羽
作者：周绍祖
朝代：清

每望还乡著锦衣，楚人早被沐猴讥。沛公不杀降王杀，残暴优柔已两非。
挽郭嵩焘联
作者：周绍邰
朝代：清
体裁：联

才绥中外，学究天人，勋业文章炤今古；气壮山河，身骑箕尾，忠肝义胆揭日星。
步蟾宫 辛卯七夕寄夫子都门 见《粤西词 见补遗 》。
作者：周绍黻
朝代：清

无尘玉宇纤云碧。排鹊驾、刚逢七夕。天风吹下佩环声，恰好近、银河咫尺。人间两地幽怀隔。盼及第、金銮对策。深宵有梦到西清，似相识、软红巷陌。
挽张之洞联
作者：周继华
朝代：清
体裁：联

竭来为国太忧勤，龙马精神千载少；此去想公不寂寞，夔皋贤相九原多。
巫山一段云·题晓妆图
作者：周绮
朝代：清

秋水双眉黛，春风两鬓鸦。满窗风露绿云斜。漫把粉儿加。顾影应先惜，新妆已足夸。痴情犹自问邻娃。人面可如花。
题黄鹤楼
作者：周绮
朝代：清
体裁：联

亘古大江东去，汉宫晋苑，都付浪淘。尽历代才士名流，品题就一楼风月。我生多感慨，且登高眺远，对景兴杯，沽酒泛金樽，任白云随时变幻；当年烽火西惊，宋碣唐碑，倏成灰烬。赖几辈英雄豪杰，撑持这半壁山河。人事暂消闲，更故迹重新，揽今追昔，倚栏吹玉笛，招黄鹤此日归来。
初得叔云十一兄书即步见赠原韵
作者：周维德
朝代：清

廿载离乡百不如，一朝身傍谪仙居。未逢锦字来芸阁，先见文星耀敝庐。晓漏应趋青琐闼，夜窗想草紫泥书。左芬久负难兄望，惭愧无才继大家。
将去西园走笔留别
作者：周维德
朝代：清

天涯何处卜江村，又向天涯别故园。满院落花悲杜宇，一庭芳草怨王孙。春当欲老犹怜别，人为多情易断魂。此后相思须共记，何堪风雨伴黄昏。
思乡
作者：周维德
朝代：清

镜湖东，结茅屋，湖上波光映楼绿。楼上曾藏万卷书，是我先人手自著。当时捉笔疑风雨，年年恐逐蛟龙去。何日重回湖上舟，摊书还卧楼上头。
河南道中
作者：周维德
朝代：清

三月洛阳边，阵阵飞红雨。曲槛谁家楼，寂寂临洲渚。篱落板桥斜，水清鱼可数。杨柳齐作花，春风似解语。
临江仙·暮春怀六皆妹
作者：周翼椿
朝代：清

烟柳丝丝青妥，风花点点红稀。怀君无绪启罗帏。看它新燕子，仍向旧巢飞。长日共拈彤管，闲时静理金徽。而今回首思依依。春光看又尽，何日见清辉。
倦寻芳·秋日偶书
作者：周翼椿
朝代：清

长天雨歇，秋意萧森，遣兴清昼。翠茗时烹，沈水自添金兽。捲珠帘，步苔径，苧衣薄薄轻凉逗。讶年华，竟匆匆近了，重阳时候。看篱下、黄花开遍，几阵风生，暗香盈袖。摘取归来，终日碧窗相守。一抹残霞天已暮，画屏秋静黄昏后。写风光，入诗囊，已成还又。
减字木兰花·晚望
作者：周翼椿
朝代：清

锈床初下。觅句闲行来晚榭。玉露金风。几树疏黄间老红。夕阳林际。数遍归鸿还小憩。拂面香来。篱畔秋花次第开。
凤栖梧·春晚
作者：周翼椿
朝代：清

转瞬春光三月暮。宿雨微晴，剪剪轻寒度。满径落英莺乱语。声声似惜春将去。尚有蔷薇开几许。绿嫩红香，凤子双双舞。帘外花阴初转午。日长无事敲新句。
十六字令·对月
作者：周翼椿
朝代：清

团。一片清华映碧阑。诗情好，对影爱高寒。
夜飞鹊·七夕怀诸姊妹和茹馨姑母原韵
作者：周翼椿
朝代：清

长天已无暑，佳节仙期。妆罢自启帘帏。双星拜后漏声静，筵前凉气侵衣。飞萤乍来忽去，望银河浅淡，凤驾将移。含情不语，逐浮云、冉冉来时。回首旧年情绪，今夕尽安排，花果蛛丝。何意关山阻隔，清辉难见，尺素偏稀。秋容似洗，爱如钩、月影迟迟。奈纷然离思，排排不去，转蹙双眉。
忆江南
作者：周翼椿
朝代：清

嗟永诀，□极痛成空。二竖销磨眠未稳，夜台清梦杳无踪。何处见慈容。
忆江南·病中哭母
作者：周翼椿
朝代：清

秋意尽，风雨更愁浓。此日伤心徒饮泣，攀号莫逐恨难穷。望断楚山重。
忆秦娥·上寿芝外子墓
作者：周翼椿
朝代：清

风萧瑟。行程咫尺松林侧。松林侧。酒浆一献，纸钱飞雪。斑斑不尽啼痕赤。伤心此日空相忆。空相忆。泉台路杳，几时见得。
忆秦娥·秋夜怀归
作者：周翼椿
朝代：清

秋容老。蒹葭露结寒生早。寒生早。罗衣欲换，玉釭低照。清尊漫酌归心渺。追思往事愁多少。愁多少。吟蛩声细，塞鸿悲悄。
新雁过妆楼·新秋
作者：周翼椿
朝代：清

酷暑初收。林园静、乱蝉远树清幽。岁华欲晚，梧桐又坠新秋。曲沼芙蓉半落，绣帏低捲下妆楼。引诗情，夕阳树杪，雁阵云头。新词几番谱就，倚朱栏眺望，月影如钩。素纨慵举，侵衣凉气轻柔。纱窗篆烟半烬，爱素盎、芳兰气味投。知何处，起一声长笛，清韵悠悠。
水龙吟·春日刺绣与玉耕女侄分韵
作者：周翼椿
朝代：清

长空小雨微晴，疏帘半捲东风紧。吴绵乍褪，越罗初试，轻寒犹剩。屏却烦嚣，闲描绣谱，深闺清静。正参差未就，垂阳解意，虚窗外、摇纤影。绣遍春三好景。爱平林、绿阴遮径。粉蝶翩翩，花枝妩媚，雀儿明净。夕照低檐，针绒检点，香添凤饼。共推敲、秀句新词，别有一般清兴。
水龙吟·白桃花
作者：周翼椿
朝代：清

雨馀露井春生，飞琼夜剪瑶池雪。新妆照水，繁英如玉，几枝初发。洗尽铅华，消除尘垢，望中幽洁。但芬芳未了，枝头杜宇，偏只是、啼声彻。爱尔丰姿清绝。倚雕栏、不言堪悦。玉兰沁露，梨花带雨，风神终别。烟净池塘，日长庭院，莺声乍歇。趁东风、试把琼枝摘取，绿窗陈设。
浪淘沙·月夜偶成
作者：周翼椿
朝代：清

微雨喜初残。皓魄新圆。传书何处觅归翰。默坐小窗无意绪，试捲帘看。风冷怯衣单。玉宇高寒。青天无际夜漫漫。对此清华增逸兴，觅句凭栏。
清平乐·送春
作者：周翼椿
朝代：清

斜风细雨。又送春归去。小院流莺时自语。似欲留春久住。雨馀绣阁寒轻。残阳却照疏楹。试向妆楼闲望，林园狼藉花英。
满庭芳·对月忆翰生妹
作者：周翼椿
朝代：清

理罢残妆，晚凉轻逗，小雨才歇长天。片云飞尽，明月映窗前。一片清华似水，吟望久、兴味悠然。星稀□，声沉万籁，清影十分圆。无眠更漏永，金风细细，玉露娟娟。正香添、沈水茶熟龙团。记得前时此际，虚窗下、漫擘红笺。相望处，山河间阻，别恨几时捐。
满江红·夏夜忆慎娟大姊
作者：周翼椿
朝代：清

小雨初残，蕉窗外、炎威半歇。试起捲、湘帘闲望，碧天如抹。一树蝉声清冷露，满庭花影婵娟月。最关情、栀子送清香，离愁结。封书字。空亲切。思君意，难安贴。忆当年，绣阁相依时节。秀句频敲元话好，瑶琴漫谱清音彻。怅而今、云水隔千重，何能越。
烛影摇红·春暮寄怀慎姊
作者：周翼椿
朝代：清

秋水长篇，琐窗闲自消清昼。楝花风冷惜春归，早是清和候。小院落英铺绣。点苍苔、蝶翻蜂骤。惜花心倦，对景情牵，因花怀友。雁足无凭，伊兰雅韵空回首。梦魂无奈几关山，后会应难偶。眉上愁新并旧。谱离怀、新声未就。路长谁寄，句短难宣，推敲还又。
珠帘卷·春夜
作者：周翼椿
朝代：清

珠帘卷，嫩凉轻。声声杜宇三更。临罢兰亭闲坐，风传檐马清。深院花香细细，空阶月影盈盈。最是一庭修竹，添韵事，助诗情。
琴调相思引·答慎娟、静斋二姊寄怀之作，时筠心姑母见背
作者：周翼椿
朝代：清

素锦裁成写恨深。一回披玩一沉吟。寸肠如结，血泪更沾襟。过雁声悲残月冷。篆浮香霭碧窗阴。此情难遣，相忆定同心。
琴调相思引·送别少华妹
作者：周翼椿
朝代：清

乍暖还寒雨后天。征鸿嘹唳别怀牵。可怜春半，南浦草如烟。目断魂销人不见，意长笺短恨难传。不禁回首，清泪一潸然。
画堂春
作者：周翼椿
朝代：清

春衫初试柳丝黄。雨馀轻暖轻凉。流莺婉转促晨妆。啼遍垂杨。芳草萋萋碧色，新花冉冉幽香。消闲无事下回廊。多少春光。
百字令·秋望忆家
作者：周翼椿
朝代：清

登高眺远，见长空万里，水天一色。飒飒西风凉意动，恰是清秋时节。桂蕊香浓，芙蓉露冷，此际炎光歇。倚阑凝望，远岫暮烟笼碧。林际几点归鸦，蛩声满耳，树杪如钩月。别恨凄凉吟未尽，目断云山千叠。岸柳萧疏，井梧零落，总是关情切。征鸿无信，此意待凭谁说。
菩萨蛮·晚眺
作者：周翼椿
朝代：清

绣馀闲步青苔院。暖风微拂珠帘捲。斜日下回廊。梨花淡淡香。高楼闲自上。静倚朱阑望。片片晚霞新，盈盈月近人。
蝶恋花·秋日忆孟翔弟
作者：周翼椿
朝代：清

风雨萧疏秋欲尽。砌菊堆金，早又重阳近。过雁嗷嗷云际影。一声声起离人恨。小院黄昏人语静。卜鹊凭著，望断双鱼信。万缕愁肠谁可问。遣排惟有拈新韵。
诉衷情·舟中寄玉耕女侄
作者：周翼椿
朝代：清

轻寒酿就暮春天。风雨别怀牵。那更双鱼信杳，目断楚江边。情默默，意绵绵。掷金钱。试问归期，是梅花后，柳花前。
连理枝·冬晓忆敬媘妹
作者：周翼椿
朝代：清

旭日虚檐映。梦转纱窗冷。素幕低垂，玉奁尘满，小妆慵整。对菱花不语、蹙双娥、奈归期无准。薄醉浑难醒。可奈风声劲。旧恨新愁，别怀离绪，有谁能省。听天边嘹唳、塞鸿归，叠鸾笺问讯。
采桑子·初夏
作者：周翼椿
朝代：清

阑珊花事春初去，雨过园林。翠竹阴森。尚有轻寒透薄襟。绿窗日永人声静，曲罢瑶琴。宝鸭香沉。小立阶前漫短吟。
鹧鹄天·暮春口占
作者：周翼椿
朝代：清

仄仄轻寒褪袷衣。清和天气夏来时。雨馀新绿连云暗，风过残红满院飞。焚百和，理金徽。新词自咏送春归。春驹不识韶华去，犹逐馀香飐粉衣。
挽彭玉麟联
作者：周耀奎
朝代：清
体裁：联

遍中外钦景勋威，功在鼎钟，名在旂常，与忠襄惠敏，合薄海同声一哭；论生平始终出处，进不违义，退不违难，较毅勇恪靖，觉我公别有千秋。
病中元夕有感
作者：周肇
朝代：清

梦入京华怪独醒，孤舟病客鬓星星。逢年漫愧《天人策》，涉世宁谙《长短经》。秃笔卖文差可活，庸医乞药总无灵。上元灯火萧条甚，才说宣和已泪零。
赠陆翼王
作者：周肇
朝代：清

君是左徒门下士，朅来相对哭途穷。遗孤袁粲累囚日，亡命王成赁保中。书馆三馀淹夜雨，客颜一瘦怯秋风。结交世上黄金满，四海何曾识此公。
游蓝渚庵
作者：周良翰
朝代：清

空山开古刹，载酒到泉林。涧阔松涛静，钟间梵宇深。猿声和笛啸，鸟语杂樵吟。悬崖同僧话，白云一片心。
留题诸罗十一番社
作者：周芬斗
朝代：清

东围西社浑桃津，后旺瓜麻种海滨。百里裹粮漫远佃，槟榔千树赛千囷。
留题诸罗十一番社
作者：周芬斗
朝代：清

十八重溪外九重，山环水复草蒙茸。既和族类臻饶裕，秫酒清过汉酿浓。
留题诸罗十一番社
作者：周芬斗
朝代：清

慕义驯良首打猫，我来三岁息喧嚣。肩舆绝迹官音谙，踏月清歌度洞箫。
留题诸罗十一番社
作者：周芬斗
朝代：清

新社溪街花六开，一湾水月共楼台。夕阳芳草双双渡，式好同舟共济来。
留题诸罗十一番社
作者：周芬斗
朝代：清

柴里烟光映水沙，穰穰妇子咏年华。尖山泉引禾田腴，更绕芳洲种落花。
留题诸罗十一番社
作者：周芬斗
朝代：清

武垄盘社凤冈中，瓞衍芋匏韭本丰。十里蒲崙渡浏浏，一犁嵌顶雨濛濛。
留题诸罗十一番社
作者：周芬斗
朝代：清

濑清走马到萧篱，芒仔芒分茄茇支。换得内优解鹿脯，稻香蔗蜜厌唐师。
留题诸罗十一番社
作者：周芬斗
朝代：清

烟火村墟入内山，相逢傀儡慎防闲。舆谋莫献原田膴，三浦云封一任閒。
留题诸罗十一番社
作者：周芬斗
朝代：清

秀色罗山列画屏，男生聪慧女娉婷。三苞竹韵琴堂化，管领薰风动舜廷。
留题诸罗十一番社
作者：周芬斗
朝代：清

虎溪中路渡盈盈，螺黛东西隔岸横。他里郁葱来紫雾，共沾雨露享升平。
留题诸罗十一番社
作者：周芬斗
朝代：清

袖箐飞镖健卒张，长官白马驭驯良。家家小圃林阴护，一亩桄榔一草堂。
金鸡晓霞
作者：周芬斗
朝代：清

得瑞先鸣澎霭浮，朝朝彩绮拥沧洲。望同旭日临仙掌，疑是祥云护晓筹。卅六烟波烘赤澳，万千气象照红楼。蓬莱有客披星采，五色霞光载满舟。
雁门烟雨
作者：周芬斗
朝代：清

冥冥鸟道入云孤，万树苍茫望有无。罗汉岚昏乡信杳，南仙瘴暗锦书徂。记从槜李登楼赋，画就潇湘泛夜图。赵北佳名吴会景，好供槎客咏提壶。
挽彭玉麟联
作者：周芳明
朝代：清
体裁：联

督师佐圣代中兴，华夏咸钦，威望允符文潞国；捧檄感我公知己，瞻依顿失，仪型空忆谢将军。
天目禅师自仙岩枉过旅馆
作者：周茂源
朝代：清

绣佛清斋久，微尘拂镜台。拟参龙井去，翻度虎溪来。月色诸天净，潮音五夜回。片言闻了义，花雨落莓苔。
寒夜饮董阆石斋沈醉而归因以自嘲
作者：周茂源
朝代：清

积冰盈四衢，言赴江都约。座中四五人，顾盼皆英倬。主人兄弟贤，爱客善谐谑。周生本不羁，忽尔过三爵。惛惛弄明琼，卤莽呼凿落。华镫吐焰微，霜月逗帘箔。夜分客未散，都觉鼲裘薄。屣履下阶来，一醉忘酬酢。空负拍浮名，不复胜杯酌。岂意仆射酒，竟类羊公鹤。
崇德与顾震雉别
作者：周茂源
朝代：清
体裁：七言律诗

双帆落处日初斜，把袂吴关感岁华。积雨不分长水路，轻寒犹压语亭花。金尊白酒离情切，画舫春灯客梦赊。明发便同南去雁，那堪子夜动悲笳。
怀季天中给谏
作者：周茂源
朝代：清

迁客音书隔岁回，穷交万里塞垣来。短裘射虎阴山暮，霜管题诗独石开。辽海沙寒沈剑佩，淮南木落隐楼台。关门生入应青鬓，不待班昭疏屡裁。去年徒跣出都城，洒涕呼天送尔行。汉苑莺花虚谏草，燕台风雨作商声。马湩羊酪愁颜老，短笛悲笳旅梦惊。山水乌丸称绝丽，画图何似玉泉清。
怀季天中给谏·其一
作者：周茂源
朝代：清

迁客音书隔岁回，穷交万里塞垣来。短裘射虎阴山暮，霜管题诗独石开。辽海沙寒沈剑佩，淮南木落隐楼台。关门生入应青鬓，不待班昭疏屡裁。
怀季天中给谏·其二
作者：周茂源
朝代：清

去年徒跣出都城，洒涕呼天送尔行。汉苑莺花虚谏草，燕台风雨作商声。马湩羊酪愁颜老，短笛悲笳旅梦惊。山水乌丸称绝丽，画图何似玉泉清。
旧山
作者：周茂源
朝代：清

旧山无恙挂烟萝，此日传烽竟若何。笳鼓江关屯虎豹，楼船海国混鼋鼍。千重锦树浮云暗，满目寒松落照多。愁绝正逢南客至，乡心细与问渔蓑。
春日过桐庐晤张无近
作者：周茂源
朝代：清

离情犹忆蓟门花，邂逅津楼感鬓华。绣岭春深红乐润，晴江涨后白鸠斜。迟迟拄笏看朝爽，历历挥弦对晚霞。为问桐君仙宇近，玉潭几处满丹砂。
暮抵汀州诘旦与成子分道
作者：周茂源
朝代：清

暝螟方停辔，劳歌易感伤。怪禽樗社里，孤犊火田旁。淡月啼螺女，阴风舞蜃郎。那堪同旅别，明发尉佗乡。
玉华洞
作者：周茂源
朝代：清

寻山玉洞幽，缥缈上飞楼。冷翠常疑雨，空岩总似秋。石坛延鹤驾，云海望麟洲。款段依乡井，真嗤马少游。
秋杪坐雨柬苍水
作者：周茂源
朝代：清

登临萧瑟最愁人，况复穷秋雨浃辰。帘外扫花芳径滑，渡头沽酒夜潮新。西林小鸟归红树，南浦轻鯈上白蘋。料尔闲居应有作，羊何宁厌往来频。
舟泊钱塘
作者：周茂源
朝代：清
体裁：七言律诗

津亭极望海门遥，水国轻寒夜泬漻。隔岸青山神禹庙，中流白浪伍胥潮。春星万点连渔火，宿雨兼旬变柳条。咫尺桐江图画里，牵舟无奈石尤骄。
舟泊钱塘
作者：周茂源
朝代：清

津亭极望海门遥，水国轻寒夜泬。隔岸青山神禹庙，中流白浪伍胥潮。春星万点连渔火，宿雨兼旬变柳条。咫尺桐江图画里，牵舟无奈石尤骄。
苍玉洞
作者：周茂源
朝代：清

郊行十里碧湍隈，缥缈苍岩见玉台。石作莲花疑华岳，山移银阙近蓬莱。仙人月夜骖鸾过，游女晴春拾翠来。却恨斜阳催客骑，无由道左一衔杯。
苦寒
作者：周茂源
朝代：清

我行适南服，絺绤生微凉。山川倦游览，草木多陨黄。商飙一以至，莎鸡鸣我床。弭策且延伫，驹隙殊未遑。谁云瓯土燠，重纩无严装。坚冰既已合，宁独惊履霜。薄帷障虚馆，墐户鲜闭藏。中夜不成寐，揽衣起徬徨。游子倦行役，岁晏思故乡。虽复群动息，万籁增感伤。噭噭云中雁，天风吹枯桑。
蓟门杂咏三首
作者：周茂源
朝代：清

十年襆被老诸郎，负病趋朝重慨慷。悬笔未消秦吏狱，持旌难发汉家仓。乡心橘柚寒烟外，旅馆芙蓉别苑旁。客至玄谈犹小剧，惊看青鬓欲如霜。万壑秋涛碣石摧，舳舻夜覆白沟隈。蛟龙怒闪灵旗出，雁鹜群争玉粒回。天道九年频水潦，人烟三辅见蒿莱。司农筹国应多算，民立东南亦可哀。楼船诸将日蹉跎，传战仍闻禁旅多。濒海未收苍兕甲，远人偏进《白狼歌》。谁教解缚归雍闿，莫更持书说赵佗。欲借片鸿聊问讯，家园杞菊近如何？
蓟门杂咏三首·其一
作者：周茂源
朝代：清

十年襆被老诸郎，负病趋朝重慨慷。悬笔未消秦吏狱，持旌难发汉家仓。乡心橘柚寒烟外，旅馆芙蓉别苑旁。客至玄谈犹小剧，惊看青鬓欲如霜。
蓟门杂咏三首·其三
作者：周茂源
朝代：清

楼船诸将日蹉跎，传战仍闻禁旅多。濒海未收苍兕甲，远人偏进《白狼歌》。谁教解缚归雍闿，莫更持书说赵佗。欲借片鸿聊问讯，家园杞菊近如何？
蓟门杂咏三首·其二
作者：周茂源
朝代：清

万壑秋涛碣石摧，舳舻夜覆白沟隈。蛟龙怒闪灵旗出，雁鹜群争玉粒回。天道九年频水潦，人烟三辅见蒿莱。司农筹国应多算，民立东南亦可哀。
赠总宪龚芝麓先生
作者：周茂源
朝代：清

楚江涵远润，衡霍动灵光。哲辅乘时出，醇儒翊运昌。卿材三策秘，帝眷九迁良。绛灌功难并，夔龙让未遑。殿前推执法，海内颂惟康。久缺埋轮使，仍多题柱郎。谁人持国纪，特与励官方。密勿来申命，吁谟足大匡。中丞亲佩印，副相独登堂。文采兰亭聚，棱威柏府彊。朱轩排晓雾，白笔丽秋霜。斗自驺幡解，邪因廌角藏。格天封事切，名世表仪庄。班剑连珠舄，微镫映紫囊。鲍宣怀直亮，熊远著清刚。峻若盘雕鹗，祥犹集凤凰。读书还见士，授简更飞觞。俭匪菑川被，贫逾蜀郡桑。黑头公望重，黄发寿朋臧。蓬矢今初度，缇灰恰肇阳。莫穷薰草历，无算吉云浆。玄鹤金庭迥，丹蕖玉井凉。上尊膺秬鬯，仙乐播笙簧。一德真同泰，祈年衍庆长。
赣江舟次
作者：周茂源
朝代：清

双流移棹促，篷底乱山斜。细雨红蕉叶，轻风白葛花。客行滩路惯，愁对楚江赊。闻道青原近，无由访鹿车。
过张文忠故第
作者：周茂源
朝代：清

赐第松台麓，元臣主眷优。天章悬废阁，相印没荒丘。议夺千官气，身无十世谋。立谈工巷遇，何似富民侯。
过陈黄门墓
作者：周茂源
朝代：清

碧血当年溅铁衣，犹余蒲首入泉扉。草深断碣眠香麝，花落空山叫秭归。夜雨灵旗尝自出，秋风石马竟何依。大招拟赋还停笔，挂剑潜来恐是非。
雨中诸子集予机山别业
作者：周茂源
朝代：清

樵采闲时学苦吟，身如越鸟恋平林。偶然花月春江夜，共此蒹葭秋水心。山市酒炉兵后少，草堂诗句雨中深。沉沉钟梵声俱寂，横笛还吹激楚音。
鹧鸪天·夏雨生寒
作者：周茂源
朝代：清
体裁：词

夜雨空阶滴到明，香篝拨火熨桃笙。残莺啼起无聊赖，晓镜看来太瘦生。
人似雁，屋如萍。江城水涨白鼍鸣。冲泥细马猩红罽，五月披裘半老兵。
怀友
作者：周荣光
朝代：清
体裁：五言律诗

日落寒烟暝，林疏暮鸟稀。空怜芳草歇，不见故人归。既拙千时策，多因与愿违。春耕田尚在，歧路莫依依。
挽张百熙联
作者：周荣光
朝代：清
体裁：联

忧乐以天下为怀，值今日世界交通，庶政待筹，忽悲撒手；学校尤我公注意，愿此后人才辈出，时艰共济，籍慰深心。
早春江郊探梅
作者：周荣起
朝代：清

不谋同趣趁闲云，到处随心寄遇欣。日暖乍烘寒玉放，风柔催发缟衣薰。竹围江港潮初涨，人到山楼磬自闻。一片氤氲香世界，大堪投老谢嚣氛。
题春亭八兄目送飞鸿图·其一
作者：周荫南
朝代：清
体裁：七言绝句

悠然写意入丝桐，笼绊何关造化功。此夕赏心知有托，尘霾尽处海天空。
题春亭八兄目送飞鸿图·其二
作者：周荫南
朝代：清
体裁：七言绝句

燕山皖水递遨游，愧我无方亦寡俦。一曲归鸿听未罢，荻芦风紧使人愁。
陈燮藩宅联
作者：周莲
朝代：清
体裁：联

青囊三世泽；红杏万家春。
中秋日吾园访桂柬程文伯
作者：周葆濂
朝代：清

肝胆向谁说，须眉比众殊。还乡翻似客，经世愧为儒。东去涛声壮，南来雁影孤。扬州今夜月，还是二分无。
寄罗心鱼
作者：周葆濂
朝代：清

回头十事九咨嗟，数米量盐度岁华。今日饥寒犹有地，少时朋好半无家。浮沈玩世从人老，剥啄敲门任客哗。七尺男儿千古志，未应诗酒即生涯。
赠章雅堂
作者：周葆濂
朝代：清

少时意气渺何许，今日相看涕泪流。乱后朋侪多末路，愁边风雨有孤舟。飘蓬异地龙蛇厄，落木荒城鸿雁秋。三十六湖烟水阔，商量无自著羊裘。
次牧《翁六月七日迎河东君于云间喜而有述》诗
作者：周葵
朝代：清

指顾云间去路悠，迢迢浅水漾轻愁。追随飘影承纤手，绾结柔条可并头。何似大夫能射雉，不须丞相去鞭牛。妆成披扇还相笑，旧恨新欢共一舟。画槛朱栏别院深，荷香曲处覆成阴。银河笑指他年事，碧海欢盟此夜心。花烛开时吟好句，管弦歇处奏繁音。愿将婀娜重怜惜，莫谓枝头长似金。
次牧《翁六月七日迎河东君于云间喜而有述》诗·其一
作者：周葵
朝代：清

指顾云间去路悠，迢迢浅水漾轻愁。追随飘影承纤手，绾结柔条可并头。何似大夫能射雉，不须丞相去鞭牛。妆成披扇还相笑，旧恨新欢共一舟。
次牧《翁六月七日迎河东君于云间喜而有述》诗·其二
作者：周葵
朝代：清

画槛朱栏别院深，荷香曲处覆成阴。银河笑指他年事，碧海欢盟此夜心。花烛开时吟好句，管弦歇处奏繁音。愿将婀娜重怜惜，莫谓枝头长似金。
东湖行
作者：周蕃
朝代：清

洞庭始波木叶零，岳阳正对君山青。叠浪浮天天欲湿，长风不唤痴龙醒。侬家青草湖边住，呼吸湖光阅朝暮。由来少小狎波涛，烟艇空濛自来去。夫婿轻狂耐远游，无边风月替人愁。空江梦落鱼龙夜，故国心伤鸿雁秋。春流三月涨桃花，送君双桨去天涯。菰芦一夜北风起，那得狂夫忽忆家。秋来春去无消息，依旧明湖蘸晴碧。君迹真浮水上萍，侬心化为山头石。浮萍化石不相当，黄姑织女遥相望。生来不识关山路，侬意远随江水长。飘泊生涯何足惜，叶叶轻帆送行客。未乘单舸逐鸱夷，忍抱琵琶诉幽魄。片席遥转磊石山，湘灵仿佛开烟鬟。重瞳翠华委寂寞，至今泪血犹斑斑。缥缈湖云馀古绿，丛筱千年青一束。侬今有泪不轻弹，恐染江头万竿竹。一霎天风忽怒号，潜蛟水兕纷腾逃。鲛人弄珠天为泣，长鱼跋浪山齐摇。况复颠狂吹急雨，白波如山未可渡。生憎浦口恶石尤，不阻征人去时路。君意不如湖水湛，君情不如湖水深。湖心深浅有时见，君心深浅愁人心。
新柳
作者：周蕃
朝代：清

张绪丰神绝可怜，六朝金粉散寒烟。江南无限青青柳，惟有东风似往年。
卜算子·春病
作者：周蕉
朝代：清

心是惜花疼，足是寻春乏。花残春老病根由，病也风流煞。欲补恨难消，欲泻情还弱。春来花放是良医，此外曾无药。
浣溪沙·春半
作者：周蕉
朝代：清

燕尾翻风双剪轻。柳眠惊觉乱啼莺。四旬有五半分春。窗外三更寒食雨，梦中一个惜花人。此时不怕不消魂。
虞美人·怀外
作者：周蕉
朝代：清

别后音书无片纸。一只鸳鸯愁欲死。莫将行迹比萍踪。便是浮萍还有、日相逢。枝头豆大青梅小。拟似芳心酸意少。寻山问水竟忘归。辜负山明水秀、眼和眉。
泾川竹枝词
作者：周虬
朝代：清
体裁：词

桃花潭水碧如油，荡漾轻风箭似流。千树垂杨萦两岸，也难绊住木兰舟。
挽张百熙联
作者：周衍龄
朝代：清
体裁：联

饮食教诲，此后何依，刻骨感深情，廿载两番留邸寓；经济文章，如公有几，孤忠恸时局，千秋一样哭长沙。
挽曾国荃联
作者：周衍龄
朝代：清
体裁：联

慈怀念存殁，回忆屋乌推爱，辙鲋重苏，感殊遇恩，讵止加人一等；大局系东南，试看鳄浪频惊，鸿嗷待哺，数未了事，恨不留公十年。
贺张百熙60寿联
作者：周衍龄
朝代：清
体裁：联

汾阳大富贵亦寿考；庐陵蓄道德能文章。
二月十五夜舟中望月
作者：周衡
朝代：清

春光九十半虚过，锦瑟年华送绿波。惆怅曲阿城畔月，照人催有别离多。
搔首
作者：周衡
朝代：清

搔首踟蹰日，无言对暮云。书从江上去，春向雨中分。蔓草滋吴苑，楼船壮楚军。老成徒远虑，舆论正纷纷。
挽郭嵩焘联
作者：周谔枝
朝代：清
体裁：联

经世裕才猷，跻侍从，任封疆，内治外安，忠信弥纶数万里；名山耽著述，务表章，精考订，旁搜远绍，情文款洽四十年。
一丛花·咏红白桃花
作者：周贻繁
朝代：清

红儿醉倚雪儿醒。谁似此娉婷。东风解释凋零恨，倒金罍、快意怡情。月窟移来，赤城留得，莫道不分明。濛濛细雨湿无声。娇靥带愁轻。仙源旧迹凭谁问，倚雕栏、对影盈盈。一样情怀，两般风韵，各自可怜生。
一剪梅·中秋寄德媗侄女
作者：周贻繁
朝代：清

良夜西风动别愁。分付金尊，一寄离忧。画屏秋满桂香浮，月映潇湘，人在吴头。别久清霜结鬓稠。醉不成眠，梦也无由。片云飞尽意悠悠。网得江鱼，未解传邮。
一剪梅·折梅
作者：周贻繁
朝代：清

傲骨棱棱缀玉英。见自山城。供向书城。误揉琼蕊碎无声。香满云屏。春满云屏。手把疏枝气味清。藉尔幽情。助我诗情。素娥移照小窗明。月也怜卿。灯也怜卿。
一剪梅·红梅
作者：周贻繁
朝代：清

翠羽低飞破晓烟。傲冷风前。索笑花前。玉颜生晕醉无言。不要人怜。可动人怜。细捻胭脂点素妍。逸似逋仙。瘦似癯仙。一枝红占小桃先。风韵依然。骨骼依然。
临江仙·秋蛩
作者：周贻繁
朝代：清

秋意凄清风露冷，小窗蛩语纷纭。鸭炉篆影霭残云。夜灯红处，声切更怜人。篱下砌边吟不断，素娥留照殷勤。晚蝉低唱已宵分。有情无意，相和识其真。
倦寻芳·春雨
作者：周贻繁
朝代：清
体裁：词

翠滋藓石，青润蕉窗，庭院风劲。酿冷妆寒，虚却画堂佳景。紫燕嫞来梁上语，晓莺并坐枝头听。问啼鸠、把痴云唤出，几时才醒。早又是、清明节候，柳弱花嫞，都没些兴。负了芳辰，恁地得成新咏。别泪如珠添满掬，细丝千缕穿难定。只亏它、助湘波，载将帆影。
凤凰台上忆吹箫·孙夫人
作者：周贻繁
朝代：清

龙战天池，凤占皇族，豫州来卧东床。讶合欢帘内，剑影如霜。天下英雄入谷，丝幕下、仔细评量。花丛里，心倾季女，胆怯刘郎。相将。两心自得，鸳梦警干戈。巧促行装。翼此身终托，山海情长。不道阿兄谋拙，舟一叶、生断柔肠。蟂矶水、从教酿成，万古凄凉。
剔银灯·虫声
作者：周贻繁
朝代：清

沈李浮瓜日午。洗不去、一襟烦暑。暮霭成阴，飘风送响，石阶乱蛩吟雨。嘈嘈在户。敧侧处、病怀偏苦。栩栩春驹能舞。更有蜂衙臣主。细意鸣秋，哀音若诉，做弄许多言语。无情少绪，只须向、豆棚吞吐。
十六字令
作者：周贻繁
朝代：清

寒。雪影菲菲怕倚阑。梅花好，要我卷帘看。
十六字令
作者：周贻繁
朝代：清

愁。少绪无端不自由。梧桐树，新月又如钩。
十六字令
作者：周贻繁
朝代：清

空。花映清池月在中。繁华梦，今古一轮同。
十六字令 其一 二首
作者：周贻繁
朝代：清
体裁：词

融。吹得花开又落红。无聊赖，转入绿阴中。
十六字令 其二 二首
作者：周贻繁
朝代：清
体裁：词

惊。午梦初回淅沥声。钩帘望，花困不胜情。
十六字令·二首
作者：周贻繁
朝代：清

融。吹得花开又落红。无聊赖，转入绿阴中。惊。午梦初回淅沥声。钩帘望，花困不胜情。
千秋岁·寄贺筠心大姊迁居
作者：周贻繁
朝代：清

鹊喧莺语。仙眷初移府。人共乐，春长住。烟霞辞故宅，鸾凤古新寓。谁许见、玉楼绮户春深处。羽檄惊旁午。明慧相扶助。戎马靖，奇勋著。云龙声气合，鱼水英雄遇。东阁外、扶摇直接朝天路。
千秋岁·秋寺
作者：周贻繁
朝代：清

竹边林畔。灵刹何年建。金碧辉，丹青炫。清音溪涧绕，寒色松云乱。游不到、半山梵响听难辨。善恶谁知岸。陵谷曾经变。铃语碎，如吟叹。客程秋梦冷，觉路浮名绊。车过也、一天静思钟声远。
南乡子·中秋对月
作者：周贻繁
朝代：清

云净月华流。满挹金波泻翠瓯。坐到高寒襟怀冷，休休。病骨难禁半点秋。如梦复如沤。已负清光四十周。舒却回肠禁却□，悠悠。闲看池心碧玉球。
南乡子·夏日病起
作者：周贻繁
朝代：清

梅雨喜初晴。满院桐阴夏景清。落尽荼蘼春去久，休争。杜宇频啼四五声。小病怯才平。薄薄吴绵著体轻。乍觉微风吹面过，凉生。且去寻芳辨药名。
南歌子·病中对水仙
作者：周贻繁
朝代：清

旭日开冰镜，微风暖玉柯。雪晴庭院喜春和。可奈年衰心倦、病如何。梦醒莲筹促，愁深竹叶多。盈盈无语助清歌。应信惊鸿仙□、乍凌波。
唐多令·偶书
作者：周贻繁
朝代：清

积雪暗重云。闲愁入岁新。小红炉、薄酒能温。无奈此中消未得，才遣去、又还人。寥落旧情亲。繁华事易陈。话悲欢、识曲谁真。屈指古今多少事，都只是、镜中春。
唐多令·偶成
作者：周贻繁
朝代：清

槐日散炎氛。松风解健人。蕙兰轩、拈韵倾樽。莫把闲愁儿兜起，风里烛、病中身。雏燕已成群。闲鸥未可亲。寄衷怀、沧海粼粼。望断蓬山元圃路，青鸟使、总因循。
声声慢·夏夜
作者：周贻繁
朝代：清

窗纱低捲，夜色清凉，银河浪影悠悠。曲径鸣蛩，未秋先已怀秋。飞萤乍来乍去，小齐纨、欲扑还休。看不定，向花阴深处，乱闪人眸。才道诗情清绝，净浮云、朗映皓月当头。十二栏杆，应怜好景难留。当年玉笙妙韵，和琼箫、共倚秦楼。时易过，对金波、重引旧愁。
声声慢·潇湘夜雨
作者：周贻繁
朝代：清

波沉斜照。山吐浓云，飞来夜雨潇潇。一棹轻寒，惊回远梦无聊。归鸿带书乍到。为冥迷、低度深宵。知此夜、动湘□、幽怨泪湿轻绡。最是春秋佳处，润岸花、红透汀蓼香饶。桂楫疏帘，明看晓涨平篙。凭它玉琴洗耳，和清声、流水迢迢。更未歇，倒金尊、闲读楚骚。
夜飞鹊·七夕
作者：周贻繁
朝代：清

明河静无浪，今夕星期。灵鹊自向南飞。泠泠玉露夜将半，筵前香霭烟霏。闺娃待分巧思，已尘昏秋水，数问蛛丝。闲情纵少，度云軿、莫更来迟。论到隔年离绪，欢意共愁心，重压修眉。回忆长生情话，仙缘永在，尘世何其。悲欢聚散，算人间、此味曾知。但孤鸿心折，支持未了，愿赐期颐。
天仙子·北上途中咏柳
作者：周贻繁
朝代：清

二月春风无著处。弄色牵条匀碧雾。可怜吹得绿成阴，湘水渡。遮难住。细雨轻烟游子路。欲绾飞花花不顾。也自纷纷飘落絮。赤栏桥外几斜晖，时已暮。春光去。别绪依依空满树。
如梦令·冬夜
作者：周贻繁
朝代：清

梅蕊半瓶红莞。翠鸭晚香浓软。觅句到更阑，忽觉冻生银管。消遣。消遣。凭籍玉堂金盏。
如梦令·夏夜
作者：周贻繁
朝代：清

凉雨一帘飞过。睡起空阶闲坐。爱煞小荷盘，月映宝珠千颗。休坠。休坠。留待素娥穿裹。
如梦令·夜读
作者：周贻繁
朝代：清

云被月轮推破。竹影筛帘千个。静夜兴如何，书味大羹难和。频坐。频坐。小婢垂头催卧。
如梦令·春夜
作者：周贻繁
朝代：清

帘外晚风侵袂。正是寒消天气。试看海红枝，斜倚玉阑低睡。春腻。春腻。花下暗虫声细。
如梦令·秋夜
作者：周贻繁
朝代：清

云净月华如水。好片清凉凉地。小坐意如何，尘虑一襟初洗。休睡。休睡。虫语碎添诗思。
如梦令·蝶
作者：周贻繁
朝代：清

两两同披罗绮。款款来寻红紫。宛转不胜风，飞入碧纱窗里。堪喜。堪喜。捉上小鬟纤指。
帝台春·感旧
作者：周贻繁
朝代：清

车辙马迹。红尘共驱策。曾几载间，顿把青丝，催成华色。转忆当年谈笑处，谩思念、帝乡风日。更谁知，好景无常，翻成愁国。医不识。香未觅。泪尽滴。恨难释。叹半世功名，幻如春。梦一领、素毡犹昔。归渡吴江万重浪，居止楚山数椽宅。问泉路相思，可般般追忆。
庆清朝·春晴
作者：周贻繁
朝代：清

帘卷虾须，檐喧雀语，云师昨夜初还。东风送将红旭，碾破春悭。昼永不禁绣倦，抛针闲步问花阑。晴光嫩，绿杨影下，犹有轻寒。莺与燕、蜂共蝶，只自向花柳，径里盘桓。安知萍踪未定，人事多端。苦是骎骎隙影，芳菲能得几旬看。韶华好，且须玩乐，休待阑珊。
忆秦娥·伤逝
作者：周贻繁
朝代：清

天苍苍。雨声萧瑟更声长。更声长。几分愁病，九转回肠。梦魂来去空微茫。相看无语心彷徨。心彷徨。一声鸡唱，万种凄凉。
忆秦娥·忆梅
作者：周贻繁
朝代：清

桐花凤。栖风敛翼惊寒重。惊寒重。小亭明月，惹人吟诵。一溪流水声初冻。芳魂不醒春如梦。春如梦。未开先落，暮天三弄。
惜分钗·落花
作者：周贻繁
朝代：清

芳心悄。香魂渺。玉颜秀靥风中老。意阑珊。恨无端。叶底金铃，树外朱幡。翻。翻。春将了。花方恼。搅人无奈林间鸟。莫须叹。不须看。欲待离魂，倩女重还。难。难。
意难忘·冬闺
作者：周贻繁
朝代：清

露结霜浓。怅年华似水，近了残冬。春来何缓缓，秋去太匆匆。梅冷淡、竹龙钟。又雪舞长空。便好将、杯醽泛绿，炉火围红。传书不见飞鸿。觉夜吟兴倦，晓镜妆慵。风痕疏鬓雾，寒色锁眉峰。收黛笔、倚薰笼。待检点诗筒。可奈它、分阴要惜，催理针绒。
捣练子
作者：周贻繁
朝代：清

逢四八，过重三。轻暖微凉薄苧衫。梅子酸黄香楝苦，眼前何物可回甘。
捣练子·冬闺
作者：周贻繁
朝代：清

愁黯黯，病恹恹。寒透纱窗晓更添。天又不晴风又紧，梅花香里暂开帘。
捣练子·春晚
作者：周贻繁
朝代：清

烟漠漠，雨丝丝。小院春寒步起迟。杏脸羞人红半瘦，今年又是落花时。
捣练子·月夜小饮
作者：周贻繁
朝代：清

开玉镜，捲湘波。夜光的的走团荷。碧阑干，金叵罗。吟未惬，醉颜酡。人生碌碌几高歌。夜何其，莫辞多。
捣练子·望家信不至
作者：周贻繁
朝代：清

时已暮，路非赊。目倦心劳日又斜。闲叠锦笺书别意，更无诗思到梅花。
捣练子·秋感
作者：周贻繁
朝代：清

蛩咽露，燕惊秋。户牖绸缪事事忧。试问此中方寸地，如何容得许多愁。
捣练子·雪景
作者：周贻繁
朝代：清

垂玉箸，挂冰丝。石桥残柳想依依。好东风，何日吹。春意浅，酒休辞。悄寒谁与劝金卮。小梅花，晕胭脂。
摸鱼儿·咏蛙
作者：周贻繁
朝代：清

怪生来、衣青纡紫，看谁如尔侥幸。怒怀不向沧溟吐，只傍石窝苔径。喧暮井。似草泽、英雄跃马相争竞。吟馀睡醒。爱蝌蚪文奇，将伊戏学，字比烂冰劲。黄昏后，休道多言厌听。当年曾荷恩命。五湖蹂躏中原路，望断华林佳境。叹故国、繁华已付东流尽。凭君莫问。纵往事悠悠，通宵阁阁，不尽为官恨。
撷芳词·秋柝
作者：周贻繁
朝代：清

徵轮静。西风劲。一杯清醑浇愁兴。离怀弱。香衾薄。有何纷扰，为谁惊觉。柝。柝。柝。更筹永。银釭冷。欲眠无寐声声警。山城角。街檐落。鸣鸡相和，暮蛙频学。阁。阁。阁。
昭君怨·忆旧游
作者：周贻繁
朝代：清

忆过潇湘千里，帆挂半江春水，荡漾入云烟。小游仙。昔日山川城郭，此日林泉溪壑，风景也堪留。莫回头。
望海潮·远浦归帆
作者：周贻繁
朝代：清

清流平远，行旌隐约，楼头望眼应真。湖海壮游，琴书雅兴。当年一舸轻分。羁思感鲈莼。正荻花卷雪，鸥鹭惊群。桂楫兰桡，一帆风色趁归云。飘飘片影轻翻。带重湖雨色，湘浦波痕。心旆共悬，愁思并系，曾消几度朝昏。兰泽有芳荪。算扣舷咏啸，谁吊忠魂。忽忽斜阳，半钩新月映衡门。
朝中措·咏卮中碎枝腊梅白梅
作者：周贻繁
朝代：清

蜜脾香味漏蜂衙。相倚玉无瑕。莫讶风前残雪，休疑雨后黄昏。青灯半盏，清词数卷，卮水生涯。细倩三杯佳酿，□消绝世丰华。
朝中措·咏水仙花
作者：周贻繁
朝代：清

袜罗轻曳水波寒。纹石倚巑岏。伴我孤灯细照，凭谁一曲轻弹。金尊慢酌，清吟欲和，解语应难。待到三更梦里，浮杯共渡江干。
木兰花·秋日怀德媗侄女
作者：周贻繁
朝代：清

阴阴庭院天如雾。睡□烟霏香一炷。雁声远带别愁来，风意冷催秋色暮。屏风八幅潇湘路。片片归帆烟外树。酒杯若会此时情，醉送别魂江上去。
木兰花慢·秋兴
作者：周贻繁
朝代：清

叹春回暑往，惯留得、此中愁。看远岫微云，清溪落日，人在高楼。挥毫。待吟短句，听喃喃燕语不禁秋。无计除烦遣闷，碧沉聊试茶瓯。蕉心。层叠含忧。魂不返、泪空流。恨罡风、无信玉钗声折，素发盈头。人生。几曾梦醒，问沧波何处是瀛洲。虽信风霜易老，哪能杯渡如舟。
木兰花慢·秋日寄筠心大姊
作者：周贻繁
朝代：清

望丹山碧水，豁尘眼、一天秋。听紫燕啼烟，元蝉咽露，风冷平畴。登楼。试吟旧赋，今来叹古往总悠悠。天意炎凉易换，世情翻覆多尤。心头。铭刻两眉。愁知己、恨难酬。忆金分、绣稿花传绮席，前事如流。沉忧。至今未解，奈衷肠欲诉竟无由。难道延年有术，五云遮断瀛洲。
桂枝香
作者：周贻繁
朝代：清

秋光过半。正白露霏霏，冷捐团扇。高散如来金粟，桂华初满。丹心最爱西风冷，恁梧桐、碧阴伤晚。水亭迟步，画屏闲咏，翠樽频遣。忆月窟、仙姿粲粲。映碧海青天，露痕深浅。怊怅云梯，高绝一枝空羡。清芬此日羞蓬鬓，算知音鹤警蛩怨。小山尘静，小窗人醉，梦和香远。
桂殿秋
作者：周贻繁
朝代：清

朝雨过，晚霞烘。虫声断续小庭空。疏帘远映三更月，石阶惊飞一叶桐。
桂殿秋
作者：周贻繁
朝代：清

风酿雨，雨擘愁。萧萧瑟瑟夜无休。三杯酒续三更梦，一滴声含一点秋。
桂殿秋·鹰
作者：周贻繁
朝代：清

衰草地，密云天。将军走马猎燕然。重围掩断龙堆雪，六翮冲开雁塞烟。
梁州令·咏醉芙蓉忆德媗侄女
作者：周贻繁
朝代：清

梦觉江声绕。清霜皎然侵晓。珊珊玉骨倚西风，幽姿雅韵，更比梨花悄。贞心不向东君道。一醉除烦恼。故人此日芳樽远，对此酡颜，相与共倾倒。
水调歌头·春暮
作者：周贻繁
朝代：清

春事到三月，好景易匆匆。时序推迁如此，安得巧从容。莫怨驹光难驻，且看双鬟似旧，明岁再相逢。别有恋人处，芳草缀残红。步苔径，来杏苑，觅吟踪。惜花蝴蝶，犹自飞向绿荫中。知是韶华将尽，只合携壶追赏，痛饮醉东风。愿彼有情者，移受酒泉封。
水调歌头·洞庭秋月
作者：周贻繁
朝代：清

秋浪渺无际，皓月涌冰盘。半帆风意初定，幽思满湖天。四望乾坤清冷。一曲霓裳谁度。清夜杳飞仙。试想广寒殿，娇舞斗婵娟。越瑶岛，升碧汉，照人间。莫教有缺，惟愿长似此团圆。果是清辉先得。快此扁舟游赏。一醉梦悠然。跨鹤觅佳句，飞破岳阳烟。
水调歌头·红拂
作者：周贻繁
朝代：清

天地毓奇气，巾帼有英雄。锁春朱户深远，超出绣帷中。识得人间英杰。解却香闺玉佩。青眼薄杨公。妙手竟何似，苍鹘落晴空。跨骢马，披紫绮，任西风。望中不意，兄妹奇遇合云龙。不有太原公子。让走虬髯豪士。何处表奇踪。却叹卫公智，犹逊女郎风。
水龙吟·元夜戏咏龙灯
作者：周贻繁
朝代：清

雪晴冰泮春生，卧龙跃破重湖浪。乘时送喜，灵光辉焕，人间天上。舞榭春融，歌楼月满，尽怀欢畅。听钲铫共奏，太平风景，尊中酒、休多让。蓦地轰雷惊放。恣回旋、星流云荡。沧溟望□，玉京应在，谁探珠藏。瑞凤斜骞，祥鸾轻翥，竞呈嘉贶。问何人、巧思飞腾神物，使行诸掌。
水龙吟·暮春感事
作者：周贻繁
朝代：清

落红满院春残，雨丝柳线笼深翠。茶烹活火，香添幽麝，才醒午睡。蝶板空敲，莺簧半老，遣排无计。更深林杜宇，频催春去，何能会、悠悠意。屈指。年华暮矣，怕思量、那时心志。回肠九曲，旧愁未解，新愁如醉。鸿雁无凭，关山有阻，狼烟千里。问英雄恁是，飞来天上，挽银河水。
水龙吟·烟寺晚钟
作者：周贻繁
朝代：清

暮烟黏住飞霞，寺钟远度山容紫。庄严粉碧，旃檀芳蔼，夕阳林里。百八声中，空灵虚渺，醉魂惊曳。记只圆妙偈，来来去去，空空意、如斯耳。恍若慈云过矣。震高峰、杳茫逶迤。馀阴黯淡，晴峦葱茜，塞鸿千里。鼎食心雄，鼓词情厌，几人空尔。听消沉、一瞬银蟾浴浪，看长鲸起。
水龙吟·秋望别意
作者：周贻繁
朝代：清

碧天雨过秋高，夕阳红处孤村远。卷帘凝睇，平林如画，飞云未返。露结蒹葭，花疏萍蓼，别怀难遣。怅征帆一叶，久悬心曲，偏不共、归鸦转。暮色苍茫莫辨。倚高楼、情长目短。带围风小，衣篝月淡，去时秋浅。尺素传辞，寸笺达意，几番迟卝。到今朝细划，蟾光十分，又盈盈满。
汉宫春·春闺
作者：周贻繁
朝代：清

花信风柔，向碧纱深处，吹展双眉。明妆已罢翠箔，犹自低垂。何因不卷，奈轻寒、尚把人欺。合寄语、窥帘燕子，衔泥缓著些归。刚是画楼初下，看楼头嫩柳，媚眼生姿。多情一阑秀色，粉艳纷披。飘扬点缀，有蘧蘧、戏蝶交飞。罗扇小、应难扑得，描来绣上春衣。
江城子·辛未夏日
作者：周贻繁
朝代：清

名花开后锦屏空。草濛茸。树□松。扶杖闲吟、何事意忡忡。忆到衷肠无限泪，流不下，揾难穷。吴虫三起欠成功。问天公，叹无从。拌此孤魂、销尽酒千种。化作纷纷蝴蝶去，随上下，任西东。
江城子·辛未夏日
作者：周贻繁
朝代：清
体裁：词

名花开后锦屏空。草濛茸。树□松。扶杖闲吟、何事意忡忡。忆到衷肠无限泪，流不下，揾难穷。吴虫三起欠成功。问天公，叹无从。拌此孤魂、销尽酒千钟。化作纷纷蝴蝶去，随上下，任西东。
江月晃重山·步放翁韵
作者：周贻繁
朝代：清

本自蘧蘧无著，何须碌碌相干。白驹难与驻行鞍。辽东鹤，何日可飞还。最喜味和姜桂，偏怜臭少芝兰。老松苍翠菊花寒。银瓶酒，销却袖斑痕。
江月晃重山·舟中同外子玉夫作
作者：周贻繁
朝代：清

浩渺江天一色，苍茫云树千重。遥看五两趁南风。乡心背，飞鸟去吴中。几见仙人跨鹤，曾闻下士乘龙。奇奇幻幻一尊同。层波底，梁影架晴虹。
江月晃重山·雪月下赏梅花
作者：周贻繁
朝代：清

已是黄昏院落，还疑旭日帘栊。一轮高映玉壶中。惊鸿影，宛若画檐东。冷浸雕阑独倚，香盈碧斝谁同。尘氛净绝意交融。清寒味，无处著春风。
沁园春
作者：周贻繁
朝代：清

短发飞霜，病骨禁秋，触绪自惊。忆琴堂旧梦，笙歌日暮，东陵新艺，溪壑云横。一寸愚衷，千年苯调，盐米堆中安此生。还堪遣，有梁间语燕，树里啼莺。天公底事能平。只岁序、催人同此情。任春华婉媚，骎骎老大，秋光圆满，渐渐亏盈。卷熟残书，杯深浊酒，销却胸头哀与荣。擘愁处，听空阶促织，尺寸须成。
沁园春·哭汝充大兄
作者：周贻繁
朝代：清

却艾披榛，用舍惟贤，不见古人。叹重湖浪静，臣心似水，沧溟月冷，宦梦如云。廿载辛劳，千秋义愤，麟阁何人图画新。轩裳贵、只到头难得，清白名存。交游此日谁亲。记昔岁、长开堂上鐏。看英芬尚在，香森桂树，光风未远，秀携兰荪。往事空悲，馀年易尽，休道蘧蘧幻境真。擘愁处、又令原草绿，无限伤神。
沁园春·春望
作者：周贻繁
朝代：清

望眼频揩，楼下晴波，波上斜阳。看层层远岫，青分秀黛，茸茸芳草，绿蔓吟肠。乱洒燕支，平铺锦绣，杏坞桃溪引兴长。仙源渺，只渔舟竹笛，响破沧浪。东风舞困垂杨。又飞絮、纷纷落野塘。笑有心栖燕，空衔坠粉，多情戏蝶，枉惜馀香。隙影难留，年华易换，谁共莺花老醉乡。登临倦，把春光一片，写入诗囊。
沁园春·西子
作者：周贻繁
朝代：清

浓抹淡妆，丰韵天然，其谁与侔。看凉凭玉槛，鱼惊俏倩，香拈莲萼，花让温柔。醉舞难支，轻颦更好，不耐欢娱只耐愁。娇嫞甚，听长廊寂寂，绣袜迟留。春风无限绸缪。奈梧叶、飘零易感秋。怅台游麋鹿，繁华自歇，苑鸣蝉雀，零落谁尤。翠黛犹新，回肠未断，又泛平湖一叶舟。堪悲处，把君恩万种，付与东流。
洞仙歌·秋砧
作者：周贻繁
朝代：清

金风玉露，已天时无暑。素练家家动砧杵。绣窗间、忽听清响愁人，声正急，吟对银釭不语。苏城征路远，凉夜丁冬，仰见双星自心苦。待捣碎离情、可奈情坚，春蒽倦、音传何许。但愿取、长缨击楼兰，莫负却、闺中此宵凄楚。
浣溪沙·冬景
作者：周贻繁
朝代：清

瓦冷鸳鸯霜气吹。红炉火活酒盈卮。手寒嫞赌半枰棋。冻雀倦垂风外翼，小梅香秀雪中姿。年光爱此不多时。
浣溪沙·夏景
作者：周贻繁
朝代：清

研匣尘侵新燕飞。槐荫正转午风微。未教炎暑上罗衣。细草念春心似梦，落花随水意如归。红香黛喜在蔷薇。
浣溪沙·春景
作者：周贻繁
朝代：清

柳拂清池花满廊。红憨绿媚腻人肠。慢吟须要细评量。绕树早莺飞个个，探芳蝴蝶弄双双。风光只合付瑶觞。
浣溪沙·秋景
作者：周贻繁
朝代：清

曲沼香消莲脸红。芭蕉绿瘦小庭空。不禁愁思感飞蓬。竹枕冷听残夜漏，葛襟凉怯晓窗风。秋阴尽日闭门中。
浪淘沙·秋夜
作者：周贻繁
朝代：清

烟外碎萤流。桐叶敲愁。金尊无奈此时秋。洗尽炎氛心似水，明月当楼。青镜晓霜稠。尘梦无休。茫茫沧海一虚舟。掠破闲愁生逸思，飞起溪鸥。
浪淘沙·风雨遣闷
作者：周贻繁
朝代：清

灯市恰才收。日嫩春柔。风声飒飒雨声幽。荡漾帘波寒不捲，约住闲愁。铃语诉枝头。倦柳回眸。红梅零落旧风流。漫把金尊销未得，树外啼鸠。
清平乐·偶成
作者：周贻繁
朝代：清

梅风竹雨。首夏清无暑。小小齐纨凉不举。一曲鸣弦自谱。春如水上浮萍。子规犹自叮咛。剩得几分闲意，小窗蕉叶摇青。
清平乐·初度
作者：周贻繁
朝代：清

期先上已。酌酒添悲喜。四十行年空尔尔，瞥眼五旬来矣。销磨已是今生。几时幻梦才醒。欲把愁肠和解，那堪双鬓星星。
清平乐·初度
作者：周贻繁
朝代：清
体裁：词

期先上巳。酌酒添悲喜。四十行年空尔尔，瞥眼五旬来矣。销磨已是今生。几时幻梦才醒。欲把愁肠和解，那堪双鬓星星。
满庭芳·题衣仙女史庑下吟
作者：周贻繁
朝代：清

湘水清肠，吴波洁胃，费它多少淘湔。飏风轻唾，珠玉自匀圆。最爱秦楼乐府，横黛笔、镂月飞泉。红窗下，清歌一曲，莺燕尽留连。蛮笺吟不尽，麻衣黯淡，葛楚缠绵。信瑶池，尘劫吹坠书仙。纵有并刀学制，嗟不似、入样连娟。凭谁夺，裁馀段锦，贻我梦中天。
满江红·寄筠心大姊
作者：周贻繁
朝代：清

万种闲愁，堆叠起、问谁能扫。看此日、幻朱成碧，世情颠倒。药味便佳痴莫去，花香有韵饥难疗。望玉楼、十二瑞烟飞，云梯杳。莺语倦，蝉声闹。添别思，怜同调。听子规啼断，几多悲悼。念旧不归华表壑，避喧枉忆南山豹。倚危楼、湘水一帆风，空凭眺。
满江红·渔村夕照
作者：周贻繁
朝代：清

两两三三，共撑起、半江风色。飞欋处、日斜樯橹，浪翻丹碧。浊世浮沉高士志，乱流明灭诗人笔。看宾鸿、飞影过前川，霞笺赤。芦苇畔，鲜鳞湿。杨柳外，炊烟直。趁馀晖沽酒，醉吹横笛。芳树斜衔新月细，远峰横受飞鸟疾。倏然间、江影荡明星，馀空白。
满江红·落叶
作者：周贻繁
朝代：清

万马宵奔，秋声闹、阴疏翠岭。曾几日、乍伤春老，又嗟风惊。蒋径云封苔莫扫，吴江露结波先冷。怅东君、昔日甚关情，今谁省。啼鸟意，栖鸦影。怜馀荫，依残梗。记邀凉长夏，碧梧金井。采绿事怀周道远，题红人怨深宫静。纵辞柯、莫便叹飘零，春无竟。
满江红·虞姬
作者：周贻繁
朝代：清

痛隐千秋，分争处、谁为故国。论往事、残民背约，入关先失。玉斗谋成隆准志，楚歌声尽重瞳力。最堪怜、天意屈英雄，真无术。江东地，难栖息。樽前舞，徒凄恻。记当年神勇，只今空惜。铁甲寒沾豪杰泪，吴钩利送倾城色。叹从容、一死纵酬恩，悲何极。
满江红·送春
作者：周贻繁
朝代：清

九十韶华，曾费得、几番吟诵。斜阳外、无情杜宇，频频催送。嫩绿千丛遮去路，飞红万点随归鞚。是东风、多事接春来，添愁重。闲却了，壶觞供。消受了，棋枰用。便金针停也，彩毫懒弄。燕子难传留别意，桃花不醒游仙梦。叹蕉窗、灯烬夜阑时，曙钟动。
潇湘夜雨·小青
作者：周贻繁
朝代：清

带缓鸳鸯，妆销铅粉，年华容易蹉跎。春风染翠，蹙双娥愁，欲困郎情已矣。贞不改、妾恨如何。伤怀处、幽窗冷雨，入耳偏多。灵根夙悟，心经一卷，曾记无讹。望慈云、稽首泪湿轻罗。形便化、原同幻梦，缘可断、难醒痴魔。虔诚愿、生生并蒂，照影向琼波。
玲珑四犯·江天暮雪
作者：周贻繁
朝代：清

叠浪浮空，正暮景同云，高结天蕊。素甲纷飞，谁唤玉龙初起。江上衮衮红尘，忽幻作、玉田清泚。问素犯、剪水搓绵，风里素纤皱未。小船无个渔翁倚。只归鸦、载飞江涘。禁寒曾趁南枝约，疏蕊盈盈临水。谁似访戴高人，费却扁舟清思。想玉尊无价，寒不觉，春如此。
琐窗寒·春阴
作者：周贻繁
朝代：清

弱雨难零，痴云不醒，积阴凝暮。窗纱静掩，锁得篆烟成雾。试销闲、西园漫游，探它春色藏何处。看柳眉未展，桃腮犹敛，寂寥如故。频觑。溪边树。剩几朵残梅，留人缓步。韶光似此，怎续池塘佳句。问东君、因甚自迟，嫩姿只恐风易妒。待明朝、放了新晴，著意匀红素。
生查子·对月
作者：周贻繁
朝代：清

轻笼薄薄云，淡掩明明雪。点缀欲何如，皎洁终难灭。才道月如轮，忽道眉如月。生没本无常，销长凭谁说。
百字令·寄玉夫外子
作者：周贻繁
朝代：清

布帆才卸，甚风儿又把，扁舟吹去。落日寒烟山色远，极目长沙何处。倦鸟飞慵，征鸿影匿，别意凭谁语。梁间双燕，向人还诉归绪。犹记旧岁今时，雄心初起，写就阳关句。匹马奔驰双剑啸，壮志鸿飞鹏翥。花落燕台，云招岳麓。更与穷愁遇。天高难问，索居闲咏新赋。
百字令·平沙落雁
作者：周贻繁
朝代：清

水澄沙净，听西风正紧，吹来燕塞。铁画钩人多别意，折断斜阳烟蔼。岸柳惊霜，汀萍泛雪，处处秋无奈。江空天远，乱峰横影如黛。犹记海角天涯，孤臣持节，书字曾经带。汉苑笼沙云路近，矗矗衡峰相背。梦渺乡关，心伤羁旅，宛颈生凝睐。暂依萍水，几时高翥天外。
百字令·挽孟翔侄
作者：周贻繁
朝代：清

薤歌悲咏，叹吾生半百，频挥清泪。破浪雄心今已矣，瘦影梅花犹记。品洁芳兰，命艰磨蝎，事事催人意。玉楼何处，碧云高掩天际。曾念学在专经，青灯风雨，彤管勤终岁。瑰磊难消今古恨，杯酒须沉醉。孝友为怀，服务无倦，未尽平生志。九原追步，竹林佳会应继。
百字令·春风
作者：周贻繁
朝代：清

彩幡飘后，正匆匆、没有些儿闲处。那更征帆南浦挂，也要吹开烟雨。故国垂杨，天涯芳草，总是君为主。莺花三月，有情随处无误。应已暖遍人间，皇州春色，明媚今何许。却恐轻尘黏客鬓，好向长途调护。蝶梦难成，蕉心未展，默坐凭谁语。笑伊如剪，不裁离思千缕。
眉妩·山市晴岚
作者：周贻繁
朝代：清

望长天如镜，黛色凌空，岚气霁朝雨。树里人家在，炊烟外、空青新画眉妩。待挥楮素。惜未能、皴染如许。只须索，镜里文君貌，有娟若空趣。千叠云峰堪数。爱髻螺耸翠，鬟碧笼雾。一晌金乌下，依稀见，飞霞孤鹜齐度。问谁解赋。绘色空、摩诘诗句。算千古云山，能几度、供吟睹。
祝英台近·秋烟
作者：周贻繁
朝代：清

飏西风，萦暮日，秋意冷城郭。极目腾腾，直上与云约。莫教缕缕分开，濛濛如雾，恐飞去、天涯难托。散还著。近水无数人家，黄梁晚炊作。梦乡依稀，欲附虑轻弱。只怜无住无黏，寥空飘举，不受一丝缠缚。
绮罗香·春景
作者：周贻繁
朝代：清

杏脸霞蒸，桃腮酒晕，春满林园西北。静倚高楼，晴旭照人如拭。才褪却、几阵轻寒，便妆就、万般春色。最堪怜、阁雨飞烟，好风搅得浑无力。溶溶南浦绿满，知是年时别处，行踪空觅。燕雁初归，那识近来消息。织愁纹、柳线莺梭，遮望眼、乱山斜日。羡飞云、此去长安，片时能见得。
荆州亭·夜凉梦至白水洞见起新、起毅
作者：周贻繁
朝代：清

梧叶一声细响。湘簟夜凉初爽。忽地御冷风，人在清溪碧嶂。执手喜销悒怏。醒忆癯然形状。会得梦来因，只合随时调养。
荆州亭·秋思
作者：周贻繁
朝代：清

心事不禁懊恼。闲步藕花池沼。触耳又惊秋，风向梧桐到早。怕忆胜游过了。极目苍烟晴昊。旧恨续新愁，并入清虚幽渺。
莺啼序·壬申元夜感旧伤逝，步吴梦窗韵
作者：周贻繁
朝代：清

华灯庆逢令序，喜银蟾映户。忆当日、良宴飞觞，那知钟漏朝暮。任嬉戏、生香解肖，红芳自剪连枝树。醉相邀彤管，争春漫吟风絮。几度随肩，斗草印雪，看双鬟似雾。奈驹隙、南浦扁舟，别怀长隔情素。费清辞、燕鸿缥缈，诉离绪、吴蚕丝缕。愿它年，偕隐林泉，约盟鸥鹭。双凫一去，独鹤悲鸣，叹远羁客旅。怅此后、凤箫声咽，惨惨凄凄，锁恨含忧，半庭花雨。行旌漫引，孤蓬低荫，江波平涌归期滞，望乡园、未许崇朝渡。垂阳两岸，空怜在昔风流，竟成败叶零土。仙源聚首，冷月秋圆，惹泪凝袖苧。鼓晚欋、匆匆分袂，便溯潇湘，故里重回，彩衣随舞。轻尘易散，萱摧兰悴，常华今又伤重折，恁哀思、休使萦弦柱。凭教深付金樽，少乐多愁，素娥会否。
菩萨蛮·冬夜
作者：周贻繁
朝代：清

书帷灯影微微飏。林梢淡月濛濛上。寒气逼窗纱。风声老年华。更深莲漏静。绣被侵人冷。雪意已安排。梅花开未开。
菩萨蛮·对雪
作者：周贻繁
朝代：清

几枝瘦菊摇残绿。一帘雪影辉金谷。爱上小楼看。群峰展玉颜。云开风色缓。薄酒浮杯暖。入暮冻痕融。微阳屋角红。
蝶恋花·秋衾
作者：周贻繁
朝代：清

红隐芙蓉香欲透。叠处层层，巧制夸金绣。薄薄吴棉轻里就。嫩寒恰称清秋候。小病连朝如殢酒。攲枕相依，蝶梦伶俜瘦。记得残春风雨后。惜花长是抛难骤。
西江月·蝴蝶花
作者：周贻繁
朝代：清

红叶阶前雨细，碧蕉阑外春迟。寻香低傍玉钗时。恰是晓妆初止。花里丰姿浑异，梦中身世还非。东风吹得柳依依。犹自酣眠不起。
贺新凉·中秋待月
作者：周贻繁
朝代：清

风起云开未。好秋宵、琼楼夜锁，素娥犹睡。安得高歌声遏处，涌出冰轮似水。邀素魄、金尊同醉。莫负团圆诗酒兴，倚雕阑、玉露沾衣袂。清漏转，暗蛩细。芳筵索寞嗟无寐。望疏林、朦胧隐见，喜如人意。羽佩珊珊何处是，为逐天风下坠。云路渺、幽怀谁寄。乞与灵丹劳玉兔，许相携、共作飞升计。空幻想，困尘累。
踏莎行·斗蟋蟀
作者：周贻繁
朝代：清

乐土初安，雄心顿起。银盘鼓勇夸千里。陈云红处彩旂开，阶前蛙鼓声如此。露冷雕阑，风侵玉砌。生涯应忆平章第。半间堂外暮烟迷，输赢谁下兴亡泪。
踏莎行·送新、毅两男之湘阴
作者：周贻繁
朝代：清

漏点催更，鸡声促曙。匆匆行色要人去。去时知道有归时，离肠可奈难分付。晓月钩云，残星隐雾。疏林故隔人行处。倚闾莫讶眼成痴，此心已逐长亭路。
连理枝·秋蝉
作者：周贻繁
朝代：清

淡日桐阴静。戛戛来清听。激越轻扬，短长摇曳，助人吟兴。晚妆拈馀韵、写新声，正西风凄冷。饮露情怀迥。孑洁谁堪并。细意偏怜，慧心能学，鬓梳轻影。笑螳螂探叶、欲相窥，也应羞孤耿。
送入我门来·立春
作者：周贻繁
朝代：清

彩仗争迎，青旂慢飐，条风乍送春还。几树疏梅，索笑破愁颜。纤纤胜子钗头颤，又小小笺儿帘外看。问云车，雾辔来从甚处，倏到人间。双黛喜开远岫，单衣待裁薄锦，绣榻犹寒。烬续熏炉，旧句且重删。丝传绿韭珠盘润，更酒荐黄柑金盏宽。算香闺此后，吟花咏柳，莫放清闲。
醉太平·偶成
作者：周贻繁
朝代：清

枝头鸟鸣。梁间燕声。一般都是闲情。动愁怀怎生。茶烟细萦。窗纱半扃。昼长清兴堪乘。谱新词谩成。
醉花阴·红梅
作者：周贻繁
朝代：清

艳质亭亭寒不折。细把燕支捏。梅雪任争春。爱此红颜，莫道梅输雪。孤山旧日冰霜节。香影何曾别。无语忆林逋。似醉似醺，幽思凭谁说。
锦堂春·春夜听雨
作者：周贻繁
朝代：清

东阁梅魂欲断，南园蝶梦无踪。年年春事花朝近，都在雨声中。珠压轻烟细细，银荷碎蕊濛濛。金钱掷破灯花喜，明日晓霞红。
锦堂春·落梅
作者：周贻繁
朝代：清

枝上新莺细碎，阶前嫩草蒙茸。凭栏何事擘心绪，墙下落英红。闲煞怀香小凤，应怜拂水惊鸿。三山望渺名香断，怊怅玉堂风。
风入松·秋林
作者：周贻繁
朝代：清

露珠零落晚秋心。霜气结平林。几番觅句随吟眺，西风健、吹透层阴。新月云边依约，夕阳鸦背升沉。一天离思入罗襟。目断楚江浔。疏疏写出倪迂笔，轻烟外、绿瘦红深。虽是家园难见，也教数费登临。
风蝶令
作者：周贻繁
朝代：清

雨叶飞难著，风枝梦易惊。小园秋色恁心情。槛外萧然黄菊、乍含英。秀带馀香薄，单衣腻粉轻。不禁清露晓泠泠。只有疏林红叶、共伶俜。
鹧鸪天·娇女
作者：周贻繁
朝代：清

晴翠双笼秋水溶。盈盈十五学盘龙。丰姿明靓梅英月，心业温和兰叶风。蝉雾碧，凤纤红。深闺迟日绣针嫞。闲吟笑问唐人句，中晚名家谁最工。
鹧鸪天·悼亡
作者：周贻繁
朝代：清

庭树声清秋意生。西风吹恨入银屏。十年行止如丝缚，三载情怀空泪倾。香未觅，赋难成。人间天上不分明。待看化鹤归来日，同奏楼头红玉笙。
鹧鸪天·春草
作者：周贻繁
朝代：清

几处春泥衬落英。才过寒食又清明。调青细雨霏霏湿，帖翠微风剪剪生。邀翠幰，拂红缨。短长亭外暮烟轻。萋萋会得东风意，不道王孙有别情。
鹧鸪天·秋兴
作者：周贻繁
朝代：清

淡日微阴八月天。犹多好景曲池边。白萍花冷波三面，红藕香残玉一肩。楼上燕，树间蝉。问渠何事意凄然。西风吹落梧桐子，满地秋情粒粒圆。
鹧鸪天·秋夜
作者：周贻繁
朝代：清

倦理牙签启绣帏。碧天如洗片云飞。桐孙影瘦临风直，桂子香清著露肥。怜夜静，到更微。新诗欲写费敲推。别有空色描难就，玉镜台前月斗辉。
鹧鸪天·秋日
作者：周贻繁
朝代：清

桐子纤纤落地轻。一年容易又秋成。芙蓉犹自多芳韵，蛱蝶何因太瘦生。心黯淡，意凄清。秋怀秋兴不分明。辞巢燕子依人立，细语喃喃有别情。
齐天乐·咏月
作者：周贻繁
朝代：清

一轮推起沧溟底，高明朗开天际。冷浸银河。光凝玉宇，人在层楼无寐。浮生倦矣。叹春去秋来，几团愁思。念故伤离，此宵流尽不平泪。飞觞谁又作赋，更羁人戍妇，杯酒应醉。铁马宵征，金钲夜起，亦有英雄豪气。姮娥恁似。问炼就银蟾，屏除纤翳。冷遍尘寰，几人心似水。
三月二十日游牛头寺
作者：周赓盛
朝代：清

杨花扑面莺乱啼，乐游原上烟萋萋。野田棠梨红欲堕，远浦菰蒲绿未齐。朝来雨歇山似沐，终南秀色云鬟低。藓苔一径憩兰若，槃桓石磴风凄凄。牡丹已残芍药吐，红栏碧槛僧寮西。斋鱼粥鼓寂复寂，午鸡时一闻前溪。危楼缥缈著青碧，俯视万罫扶耕犁。杜陵祠屋在邻并，游客得句轩楹题。开元天宝已陈迹，芙蓉鳷鹊残春泥。第五桥边沽酒处，斜阳归路花骢嘶。
地安门外观荷花登酒楼和秋士
作者：周赓盛
朝代：清

西池玉蝀波千尺，黄鹄低飞啄菱实。别有北湖千顷陂，万柄荷花净如拭。虾菜亭前酒客豪，酒旗十幅当风挑。长安酒人啸俦侣，蹇驴游策纷相要。南州孺子居邻近，暇日辄思纡胜引。更拈法曲唱玲珑，白日黄鸡此中尽。酒人几辈河朔才，逃暑我亦寻花来。花香绕楼楼在水，楼头词客歌声起。西山白云落酒杯，望断江南罨画里。江南词客歌采莲，田田绀叶摇风圆。判花纵酒一怅惘，夜梦已落江湖边。碧筒传杯饮秋露，贴玉团团堕寒免。君不见东华十丈软红尘，都是朝官马蹄路。
寄怀江宁张子莼太守四首
作者：周赓良
朝代：清

秋气薄林木，回飙鸣清商。长宵剧悽冷，揽衣起徬徨。推窗望霜空，夜色殊微茫。薄云歛缺月，吞吐娟娟光。数点南来雁，呼侣声悽怆。言念素心人，隔此天一方。大江不可越，惄焉摧中肠。逆旅多烦忧，相思溯畴曩。忆自避兵初，出门何惘惘。一唱相逢行，此乐非意想。投分略年义，雄谈日抵掌。同续兰亭诗，更打秦淮桨。好山必共看，佳句亦同赏。人方羡攀嵇，我颇惭说项。何期天末风，吹散浮萍两。惟馀今昔怀，感旧增怅怏。良觌不可常，流光付歘恍。所以南皮游，悲来叹乐往。戚戚岐路感，伥伥他乡愁。故园盛寇盗，安居渺难求。先人敝庐在，卜筑违林邱。风捲屋上茅，摇落当深秋。有如失林鸟，哀鸣声啁啾。输君决归计，早返澄江舟。松菊尚无恙，琴尊堪忘忧。桂花散如霰，高卧山之幽。世路多险巇，当关盛豺虎。投足偶不慎，适遭鼠辈侮。才大用本难，但可闭深户。愿葆松柏姿，弗与哙等伍。峨峨狮子山，空翠日翔舞。皎皎秦淮月，流晖满澄宇。期践就菊言，理楫待容与。极目吴山云，好振皋禽羽。
寄怀江宁张子莼太守四首·其一
作者：周赓良
朝代：清

秋气薄林木，回飙鸣清商。长宵剧悽冷，揽衣起徬徨。推窗望霜空，夜色殊微茫。薄云歛缺月，吞吐娟娟光。数点南来雁，呼侣声悽怆。言念素心人，隔此天一方。大江不可越，惄焉摧中肠。
寄怀江宁张子莼太守四首·其三
作者：周赓良
朝代：清

戚戚岐路感，伥伥他乡愁。故园盛寇盗，安居渺难求。先人敝庐在，卜筑违林邱。风捲屋上茅，摇落当深秋。有如失林鸟，哀鸣声啁啾。输君决归计，早返澄江舟。松菊尚无恙，琴尊堪忘忧。桂花散如霰，高卧山之幽。
寄怀江宁张子莼太守四首·其二
作者：周赓良
朝代：清

逆旅多烦忧，相思溯畴曩。忆自避兵初，出门何惘惘。一唱相逢行，此乐非意想。投分略年义，雄谈日抵掌。同续兰亭诗，更打秦淮桨。好山必共看，佳句亦同赏。人方羡攀嵇，我颇惭说项。何期天末风，吹散浮萍两。惟馀今昔怀，感旧增怅怏。良觌不可常，流光付歘恍。所以南皮游，悲来叹乐往。
寄怀江宁张子莼太守四首·其四
作者：周赓良
朝代：清

世路多险巇，当关盛豺虎。投足偶不慎，适遭鼠辈侮。才大用本难，但可闭深户。愿葆松柏姿，弗与哙等伍。峨峨狮子山，空翠日翔舞。皎皎秦淮月，流晖满澄宇。期践就菊言，理楫待容与。极目吴山云，好振皋禽羽。
废宅赋别
作者：周赓良
朝代：清

只为青蚨不济身，故庐兹已属东邻。可怜今夜权为主，才到明朝便作宾。燕雀有情犹恋旧，犬猫随我不知贫。殷勤嘱咐门前柳，他日经过陌路人。
费宫
作者：周赓良
朝代：清

花为容貌铁为肠，幻作东宫帝女妆。拟把芳心柔乳虎，好凭皓腕刃天狼。几重罗绮酒痕湿，一片胭脂血点凉。毕竟难将成败论，荆卿终不负燕王。
阎典
作者：周赓良
朝代：清

少府头衔署老兵，竟持卵与石相争。群山草合军容黯，大海潮回战血腥。三月孤城怜许远，万家同尽感田横。芙蓉花谢秋风冷，江上寒涛怒不平。
丁丑十一月出都作
作者：周起渭
朝代：清
体裁：七言律诗

五年云树笑归迟，旧路天涯客子知。涿鹿风烟如往岁，芦沟雪月待新词。贫教仆从无颜色，冷畏同人践别离。检点行襄夸富有，虞山画轴麓堂诗。
余自山阴还杭州，将有豫章之行，重泛西湖留别四首·其一
作者：周起渭
朝代：清
体裁：七言律诗

熟梅雨足涨晴波，柔橹声来碎芰荷。出浴峰峦当镜好，起眠杨柳受风多。青山处处馀魂梦，别眼昏昏醉绮罗。晕碧裁红诗力退，自惭无柰晚烟何。
余自山阴还杭州，将有豫章之行，重泛西湖留别四首·其三
作者：周起渭
朝代：清
体裁：七言律诗

缭白萦青簇化工，揉金碎碧点空濛。明朝一别芰荷雨，世上应无杨柳风。草绿裙腰波染翠，山衔日脚树争红。再来坡白堪肠断，黑发他年两鬓蓬。
余自山阴还杭州，将有豫章之行，重泛西湖留别四首·其二
作者：周起渭
朝代：清
体裁：七言律诗

连日船窗风雨声，雷峰一见眼光明。花当桥畔偏勾蝶，柳入堤边最住莺。万顷波涛沈碧巘，群峰翠霭没层城。晴云暖日湖光好，不碍林间宿雾横。
余自山阴还杭州，将有豫章之行，重泛西湖留别四首·其四
作者：周起渭
朝代：清
体裁：七言律诗

烟光林际掩楼台，粉汗桥边浸绿苔。芳草亦能教蝶醉，娇花不解背人开。吴姬好共湖光住，词客还随春水来。莫笑情痴桑下恋，世间何处有蓬莱？
分咏京师古迹得明成祖华严经大钟
作者：周起渭
朝代：清

鸿沟不割新亭毁，南兵百万刲羊豕。九江夜盗鱼钥行，金川门开鼓声死。袈裟瓶钵嗣皇髡，忠臣十族飘冤魂。高皇钟虡幸无恙，不归异姓归宗藩。九鼎迁移太仓卒，燕山峨峨建宫阙。销锋铸锯一钟成，要比铜人高突兀。当年杀戮成丘墟，凭仗佛力相忏除。《金刚》《华严》八十卷，蒲牢腹背分明书。一字忏除一冤命，字少冤多除不竟。钟声夜发老狐鸣，头戴髑髅暗中听。祇今事往三百年，零落草棘依荒烟。红墙碧瓦半销毁，道傍翁仲行人怜。忆昔索铜山海竭，悬钟十丈龙头楔。铭勋不纪道衍功，衅涂即用齐黄血。沈生字体平不颇，银钩铁画星骈罗。宁知青史但一字，比较钟鼎尤难磨。骨肉相残悲已事，憾留此钟阅三世。乐安州外见俘王，南城宫中伴幽帝。此时老佛西南行，荒陬一卷《楞严经》。归葬西山不封树，到今谈者泪纵横。金石寿长人不能，弹指千年多废兴。君不见米脂贼来箭如雨，原庙编钟散无主。万岁山头悲尺组，帝子王孙无处所，血溅长陵一抔土。
南堤踏青因留观音寺小饮
作者：周起渭
朝代：清

选胜虽无独乐园，出城半里即山樊。雨馀朝麓岚光别，人比春禽笑语温。花雾阴时迷远浦，柳烟开处见渔村。凭君莫话金山约，玉带因缘恐断魂。
塘栖道中
作者：周起渭
朝代：清
体裁：七言律诗

淡霭浓光作意铺，远山如有看如无。云林几叠溪流曲，夏木千章野鸟呼。紫翠浮来烟岛变，夕阳明尽水亭孤。六桥去此无多路，清梦今宵已到湖。
太宰陈说岩先生命题王石谷画午亭山村图
作者：周起渭
朝代：清

太行绵亘北州野，处处峰峦聚奔马。腾骧磊落万不同，一一远自青天下。神灵窟宅夸雄尊，西边王屋东苏门。纵横顾盼韩魏赵，卫中山数百郡空。青未了，烟光繁。我公结庐王屋边，太行元气纷纠蟠。千室鳞鳞入云雾，尘中不辨桃花源。绿野裴中立，东山谢安石。白头趋起为苍生，留著烟岚围故宅。纶扉赐沐时清闲，幅巾鞶带思家山。乌木山人黄鹤手，为写云峦缥缈间。青山一重溪一转，山势半舒云半卷。遥天漠漠风雨来，苍翠浮空没层巘。斯须彩晕山前生，乱铺锦绣林壑明。驿梅官柳傍前路，溪桥野店行人行。行人路转前山曲，侧峰横岭看不足。桥柏杉篁一径通，人家散满千花谷。谷口人家经几年，晋时耕种秦时田。渔郎舟子偶一到，竟疑此地皆神仙。神仙爱山不住山，青云鸣玉趋真班。自来力牧风后乃仙伯，岂有山泽之癯能活国。君不见我公身侍玉皇香案四十秋，素心日向林泉游。出山更复携山出，五岳真形随杖头。腐儒不办经纶事，祇是未谙山水意。岂如真儒江湖魏阙藏胸襟，天然林壑无招寻。松泉百道交清音，慷慨写之《梁父吟》。出和虞舜薰风琴，勋名如山力所任。我心无时无山林，王屋高高丹水深。吁嗟乎方知古来伯仲伊吕者，一生皆是巢由心。
孤山林和靖墓
作者：周起渭
朝代：清
体裁：七言律诗

放鹤亭空鹤不归，至今林鸟学忘机。风柔细浪吹鱼藻，烟重残花落水衣。渔笛数声梅坞暗，龙旗一顾草堂非。千秋剩有斜阳冢，长向湖山占翠微。
宿柏乡怀贯高遗事
作者：周起渭
朝代：清
体裁：古风

汉帝驱八荒，韩彭将星殒。何须白马盟，已随高鸟尽。赵孤存一线，赖有司晨牝。本不挝妇翁，张郎自恭谨。尚食礼卑微，幽忧良可悯。乃公厌秦赘，微瑕思拾捃。柏人迫于人，谶书何所准。亭长虽识字，不经聊一哂。贯高斗筲人，须臾不能忍。志欲扶孱王，心与事矛盾。我来特怀古，寒空叫苍隼。茫茫蒿莱中，楚汉迹已泯。昨过井陉道，悲风有馀愤。人传成安君，古血为妖燐。
寄答襄城刘太乙
作者：周起渭
朝代：清

天音雷奋蛰，地籁风号穴。凤鸣览德辉，鴂啼催暮节。东风吟百鸟，不独梁间鳦。寒蝉与蟋蟀，感秋复悲栗。气化使之然，机至不容遏。此或缘知觉，相将弄喉舌。石窍本无声，水行殊瀄汩。忽然相击触，无心中音律。信知天地间，至妙难理诘。人声得精微，寄兴尤恍惚。中心良雾郁，冲口自风发。但伸所欲言，豪圣莫能屈。在昔周诗亡，始有获麟笔。删定无圣人，风谣乃遗逸。况乏輶轩采，贞淫谁纂述。古今有迁变，何曾昔韵歇。正声本无恙，文士自争夺。特起求名径，真诗乃沦没。此道宋元时，犹未事倾轧。原体本骚人，后来俱派别。英雄当运会，各与时相匹。譬如唤晴鸠，亦有知雨鹬。那将堂上竽，遽厌堂下瑟。有明弘正时，何李气蓬勃。师资浣花叟，余子遭割截。遂钳万人口，攘臂称渠帅。才高任轩轾，流弊始纷出。浸淫嘉隆后，坛坫益增设。同流合泾渭，仇仇分吴越。王李及徐袁，操刀起相杀。古诗丁厄运，古句肆批抹。弹指百年间，诗场三喋血。流传到今日，狡狯又一术。各惩门户非，万象思囊括。借口爱前人，其实事剽窃。遂驱后来秀，点鬼而祭獭。狴牢锢情性，音形图仿佛。刻舟信可求，未苗已先揠。河洛天地中，真声宜未绝。刘子不羁人，心细胆雄拔。披读古人书，落华将讨实。向者携手时，议论何明豁。风诗有正变，天然任流溢。先须觑大幽，元关闯窋窡。然后飏九天，风雷共吹吷。寄我五字诗，字字纸上活。直如排霜筠，曲似拗劲铁。我诗但意造，无文空真质。本乏求名心，信口无爬栉。文章在吾辈，于技等豪末。读书不明道，哆口徒浪说。纵令言语工，根源已先失。而况窈古锦，纷纷争割裂。请观古人门，千秋何嵽嵲。自来争名辈，颈涨面骍热。赭山求楮竹，不能供纸札。盛气凌前人，何曾跻毫发。我作不鸣虫，冬寒墐房室。谈稀舌本强，因君偶枨拨。遂敲古瓦冰，含豪濡秃鬝。怀君结隐处，汝水前荡潏。篱落蚤烟开，衡门数峰雪。想见捋吟须，摇头耸山骨。何当尘土手，往结凌波袜。报章比芝菌，惊雷出枯蘖。更待新诗来，披襟弄明月。
山塘舟中
作者：周起渭
朝代：清
体裁：古风

维舟绿树中，岸草浓于发。吴姬擢素手，摇弄山花发。虎邱空翠来，隐映斜阳没。孤棹独夷犹，十里山塘月。
山阴舟中
作者：周起渭
朝代：清

越山岩壑锁烟霞，此日轻舟泛若耶。红雨棹边迷远近，绿萝阴里见桑麻。啼莺过水仍栖树，乳燕衔泥半带花。试访剡中幽绝地，不知何处戴逵家。
己丑初秋郭于宫招集江亭寄怀千波耑木德尹诸君子
作者：周起渭
朝代：清

葭菼连天鸀鳿飞，碧山如画远相依。朝烟暮霭遮城阙，欹岸回塘有钓矶。野水逢秋写衰鬓，林风傍晚入生衣。云中一道旌竿直，误认帆樯欲送归。
平望
作者：周起渭
朝代：清
体裁：七言绝句

宝带桥边昨夜雨，绿烟和水向东流。怪来山翠船窗重，傍晓风吹近秀州。
德州感怀田山姜先生
作者：周起渭
朝代：清

诗卷长存万事休，十年黄壤闭风流。人归画扇斋如故，春去山姜叶似秋。雨后漕河浑更急，道傍官柳绿含愁。羊昙渐老无多泪，忍为停车一少留。
扬州
作者：周起渭
朝代：清
体裁：七言律诗

竹西歌吹古扬州，倦客空怀驾鹤游。十里春风千里恨，二分明月八分愁。半天婀娜垂新柳，何处迷藏是旧楼？今日断难留杜牧，盐烟金气暗邗沟。
拙道人再以豆苗菹见寄·其一
作者：周起渭
朝代：清
体裁：七言绝句

蔬品传来自上方，风流太宰遣分尝。便教剪烛裁诗答，撚断髭须为口忙。
拙道人再以豆苗菹见寄·其二
作者：周起渭
朝代：清
体裁：七言绝句

医治诗句有奇方，香草须教取次尝。痛啖此蔬兼饮酒，愁魔今夜一奔忙。
新乐县道中
作者：周起渭
朝代：清
体裁：七言律诗

惊尘黄叶两纷飞，乱逐寒风上客衣。食畏饥鸢攫残肉，行同孤雁趁斜晖。建牙节使辉煌过，策蹇词臣寂寞归。行路强为分别相，太行山色本忘机。
次《晚凉》韵·其一
作者：周起渭
朝代：清
体裁：五言律诗

火云新濯露，河汉已先秋。萤小穿帘冷，莎长覆径幽。枣初繁树底，蝉欲老枝头。寂寞披襟坐，纤尘倘到不。
次《晚凉》韵·其二
作者：周起渭
朝代：清
体裁：五言律诗

砌藤深贮雨，庭树老悬秋。便作山林想，仍兼洞壑幽。隼旟归画省，乌尾下城头。兴发成高唱，谁能继此不。
次《藤花厅》韵
作者：周起渭
朝代：清
体裁：七言律诗

竹埤槐院古藤垂，阅世苍茫不自知。浓结绣帏遮晓日，乱牵珠琲飏春飔。尚书屡叶经行地，大雅新音举世师。更上沙堤寻凤阁，紫薇花好似当时。
武陵为人写北窗高卧图
作者：周起渭
朝代：清

陶公卧北窗，梦寐无今人。岂惟无今人，颓然非此身。何处无北窗，卧者少真淳。胸中失佳趣，几榻俱埃尘。吾子虽今人，宛然葛天民。携枕入华胥，遂卜紫桑邻。萧条掩三径，松菊相与春。可知梦醒间，庄蝶孰为真。偶然南风来，吹堕漉酒巾。
泛舟西湖夜半始归
作者：周起渭
朝代：清

天边明月光难并，人世西湖景不同。若把西湖比明月，湖心亭是广寒宫。
泛舟西湖，夜半始归七首·其一
作者：周起渭
朝代：清
体裁：七言绝句

钱塘门外烟如织，放鹤亭边水似油。棹拨绿醅衣染翠，小舟一叶漾中流。
泛舟西湖，夜半始归七首·其七
作者：周起渭
朝代：清
体裁：七言绝句

鹫峰连碧画难成，短棹仍期拨翠行。为报六桥杨柳道，明朝烟里辨莺声。
泛舟西湖，夜半始归七首·其三
作者：周起渭
朝代：清
体裁：七言绝句

四山楼阁翠微中，荷月菰烟杨柳风。城畔数声渔唱晚，菱歌又起六桥东。
泛舟西湖，夜半始归七首·其二
作者：周起渭
朝代：清
体裁：七言绝句

城中拄颊见青山，寄兴飞鸿落照间。烟霭殢人行不进，楝花风里棹舟还。
泛舟西湖，夜半始归七首·其五
作者：周起渭
朝代：清
体裁：七言绝句

天边明月光难并，人世西湖景不同。直把西湖比明月，湖心亭是广寒宫。
泛舟西湖，夜半始归七首·其六
作者：周起渭
朝代：清
体裁：七言绝句

轻烟淡粉各丛丛，水色天光晚尽融。却是画师描不就，夜山灯火碧流中。
泛舟西湖，夜半始归七首·其四
作者：周起渭
朝代：清
体裁：七言绝句

烟水弥漫晚棹迷，峰峦出没翠鬟低。数声短笛临风急，千缕残霞落向西。
清明日守风洪泽湖，见岸上士女上冢，感而成韵
作者：周起渭
朝代：清
体裁：七言律诗

柳蘸晴波舞曲尘，花飘紫陌逗红巾。渌波冉冉来双艇，芳草萋萋映画轮。风俗清间齐展墓，韶华结束事游春。红心草盖何年骨，曾是当时上冢人。
渡滹沱河
作者：周起渭
朝代：清
体裁：古风

我行渡滹沱，层冰坚如玉。北风抟土过，冰没河兼没。舆梁高一尺，横斜支断木。稍闻厚地底，潺湲声簌簌。苍茫穷远岸，西接太行麓。冈峦有断续，云树相攒簇。绵延亘千里，似与行人逐。缅怀中兴初，龙虎困仓卒。真人且逃窜，将相为厮仆。崎岖犯霜雪，狞寒皴面目。途中一盂饭，甘胜大庖肉。古来成事人，辛勤不堪述。王业已榛芜，英风犹可瞩。洒泪朔风前，徘徊驻车毂。
漫兴
作者：周起渭
朝代：清

九陌轻尘走钿车，闭门书帙任横斜。茶香易醒朝来酒，睡美妨看郭外花。垂柳渐浓莺识路，画帘初卷燕知家。客途纵有风期在，苦为春愁益鬓华。
燕子矶
作者：周起渭
朝代：清
体裁：七言律诗

迎红殢绿过江南，振袖登临倚半酣。岳岳雄风战蛟蜃，阴阴白日下烟岚。长空鸟没天涵镜，村舍人归树隐庵。何处最关游客憾，茭芦连碧柳毵毵。
真州
作者：周起渭
朝代：清
体裁：七言绝句

长淮过尽始春酣，山翠迎舟水放蓝。鸂鶒双飞破烟霭，菰芦一碧到江南。
禹陵二十四韵
作者：周起渭
朝代：清
体裁：五言排律

好古吾生晚，探奇故迹幽。偶兴微禹叹，重记儆予秋。昔圣登封殁，书生仿像求。全家安亩浍，今日礼松楸。海色侵阶戺，山光拜冕旒。绿云森叠嶂，翠剡列平畴。庙貌依王制，封阡象帝邱。厜㕒新殿阁，侍从古诸侯。瞻像魂俱肃，凭轩泪敢收？梅梁失雷雨，窆石阅商周。不睹中原大，安知帝力优。乾坤初沆漭，宇宙各漂浮。鱼鳖生何横，支祈猛未囚。家庭迫沈恸，廊庙苦咨诹。斧凿连山断，蛟龙一窟投。人家初占土，城市始无舟。八载忧劳尽，千畦沛泽流。德空贻万古，身却葬遐陬。岁久丹楹换，风豪木叶愁。里巫浇社酒，天使献吴牛。屡月江淮上，孤帆汗漫游。山川寻不尽，天地决无休。末世虚生感，神功岂易酬。沈吟理归棹，仍听越儿讴。
窦店逢查德尹赴甘肃幕
作者：周起渭
朝代：清
体裁：七言律诗

旅馆朝来客绪纷，京华昨日怆离群。冰天寥落真愁我，灰洞迷茫却遇君。客舍酒浆如饮露，故人书剑似从军。长途语笑无多日，遥指甘州入暮云。
立秋南麓书屋小集
作者：周起渭
朝代：清

柳外一蝉凉气生，回廊接座有余清。寒花映日将何待，老树迎风渐不平。斗饮客如秋鹘健，吟诗我作候虫鸣。离心最易关摇落，一曲汾歌万古情。
虎丘
作者：周起渭
朝代：清
体裁：七言律诗

东风几日送春还，绿遍姑苏城外山。烟火万家云树里，香灯一塔翠微间。霸图歇后池空滟，古佛归时石又顽。竟日繁华歌舞地，更谁寂寞叩禅关？
过太行绝顶寄梅怀芝同年
作者：周起渭
朝代：清
体裁：七言律诗

僽雨盲风别绪中，可堪怀古意无穷。西临汾晋思尧德，东望长河见禹功。天地大开中土面，山川不为此时雄。知君雅负登临眼，见我诗来寄慨同。
过盘谷拙道人以豆苗菜见寄用宋山言韵
作者：周起渭
朝代：清
体裁：五言律诗

盘谷与庐阜，嘉蔬产豆苗。芳香一种合，南北两山遥。禅悦有同味，荤膻诚可消。诗情喜尝遍，清咏发中宵。
送马河宗令巴陵
作者：周起渭
朝代：清

一舸湖南去，官间事事幽。山川麇子国，烟雨岳阳楼。橘社龙宫近，江花帝女游。鼋鼍春浪阔，窗外看渔舟。老濞争衡地，鱼龙战血腥。廿年烽火尽，千里稻田青。水驿通吴会，云帆满洞庭。恩波流处远，更勒纪功铭。
送马河宗令巴陵·其一
作者：周起渭
朝代：清

一舸湖南去，官间事事幽。山川麇子国，烟雨岳阳楼。橘社龙宫近，江花帝女游。鼋鼍春浪阔，窗外看渔舟。
送马河宗令巴陵·其二
作者：周起渭
朝代：清

老濞争衡地，鱼龙战血腥。廿年烽火尽，千里稻田青。水驿通吴会，云帆满洞庭。恩波流处远，更勒纪功铭。
避风赤壁登苏公亭放歌
作者：周起渭
朝代：清

今日江头风势苦，黑云从风散为雨。波声撼塌邾子城，涛头径射白龟渚。犹似周郎万骑横江来，千艘撇■闻惊雷。咫尺南北不可辨，际天烟焰纷成堆。舟子系缆垂杨陌，忽见峭壁镵天地崩坼。髯苏一去青山闲，老子今朝散轻策。崔嵬亭子江之滨，壁上二赋犹鲜新。人间风月不可驻，天上来此闲仙人。秀骨疏髯脱囹圄，诗不能茹酒不吐。吹唇沸地群狐狂，遣作江山文字主。东坡黄桑手自种，废垒蓬蒿耜亲举。平生食饱爱闲行，涴壁污墙到氓户。武昌樊口丹枫稠，载酒还作凌云游。清波白月在人世，素心孤鹤横天浮。忽忆美人思魏阙，自惊流落天南州。我拜遗像空山陬，岩桂惨淡枝相樛。悲风入座髯飕飗，大江茫茫东注愁。